15 tanda isteri atau girlfriend anda seorang yang awesome

Kalau anda sedang bercinta, sudah berkahwin ataupun masih tercari-cari wanita idaman, bolehlah baca artikel ini. Kalau si dia memenuhi tanda-tanda dalam senarai ini, pegang hati dia kuat-kuat dan jangan lepaskan sampai bila-bila!

Tak dapat penuhi kesemua 15 ciri pun, dapat yang ada 3 - 4 ciri pun dah syukur Alhamdulillah. Jom baca:

Susah nak jumpa wanita yang meminati perkara yang sama seperti lelaki, apatah lagi kalau wanita itu jenis 'gegirl' yang amat. Cukuplah sekadar berkongsi hobi yang sama seperti suka menonton wayang, menyertai marathon atau jalan-jalan cari makan.

Tapi kalau anda boleh jumpa wanita rare yang ambil tahu pasal ranking EPL, bermain game MMO, suka baca komik, tonton cerita sains fiksyen atau action, layan lagu genre yang anda minati, pakar pasal dunia motor/kereta seperti anda dan pada masa yang sama tahu masak makanan kegemaran anda, maka anda mungkin dah berjumpa dengan soulmate sejati. Jaga si dia baik-baik!

Sekiranya teman wanita anda benar-benar memahami jadual harian anda, si dia tak akan sibuk-sibuk mesej atau cuba menelefon anda setiap 5 minit. Itu tanda-tanda teman wanita yang clingy dan asyik nak berkepit dengan anda.

Adakalanya anda perlu bekerja sehingga lewat malam kerana inginkan kenaikan pangkat yang telah ditunggu sekian lama. Jika pasangan anda tidak cemburu, tidak syak wasangka terhadap anda kerana pulang lewat dan sentiasa menyokong usaha gigih anda di tempat kerja, maka mungkin si dialah wanita dunia akhirat buat anda.

Kebiasaannya wanita suka menyimpan perasaan taknak luahkan kepada pasangan. Mereka fikir orang lelaki ni mempunyai kuasa psikik boleh membaca apa yang ada dalam kepala mereka. Tahu-tahu saja dah tarik muka masam dan tak mahu balas mesej.

Anda sangat bertuah sekiranya mendapat pasangan yang boleh memberitahu dengan jujur kenapa dia bersikap dingin ataupun kenapa dia berasa marah dengan anda. Inilah yang dikatakan komunikasi paling berkesan.

Ada sesetengah wanita yang mengejar rupa, harta, pangkat dan tahap populariti dalam memilih pasangan. Namun, tiada satu pun nilai yang dikejar ini boleh berkekalan sampai bila-bila.

Jika si dia boleh menerima segala baik dan buruk anda, sanggup susah senang bersama-sama anda, insya Allah anda akan kekal bahagia bersamanya. Orang putih kata "through thick and thin."

Mungkin memang ada sesetengah perkara boleh diperbaiki dalam diri anda, maklumlah tiada manusia sempurna dalam dunia. Tapi kalau si dia kerapkali mencuba mengubah anda menjadi Mr. Perfect di matanya dan menyebabkan anda tidak selesa, maka mungkin dia bukanlah calon sesuai untuk anda.

Wanita yang terbaik adalah mereka yang boleh menyesuaikan diri dengan ketidaksempurnaan atau perubahan diri anda. Mungkin anda ingin menyimpan sedikit jambang ataupun telah 'tertambah' sedikit berat badan tapi si dia masih tetap menyayangi anda seadanya.

Ramai wanita yang merungut mahu diet dan menguruskan badan menjadi seperti seorang supermodel. Setiap kali tahun baru, mereka pun memasang azam untuk mengurangkan berat badan. Masuk tahun ini, mungkin dah 8 tahun azam itu masih belum tercapai.

Carilah pasangan yang confident, selesa dengan diri sendiri dan tidak obses untuk berdiet sehingga makan daun saja setiap hari.

Kadangkala ada sesetengah orang perempuan lebih suka bercakap daripada mendengar. Asyik cerita pasal diri sendiri sahaja. Letihlah, penatlah, mengantuklah. Tak pernah tanya langsung pun pasal anda.

Kalau anda mempunyai pasangan yang sanggup bertanya, mendengar cerita dan keluh-kesah anda, maka anda seorang yang bertuah. Dia juga tidak pandai-pandai 'mengajar' anda dan hanya akan memberi nasihat kalau anda minta. Awesome kalau dapat wanita macam ni!

Apabila anda bersembang dengannya, anda sering mempunyai pandangan dan penilaian yang sama terhadap perkara-perkara umum dalam kehidupan. Misalnya anda berkongsi pendapat yang sama tentang kepentingan pendidikan sivik dalam masyarakat dan pandangan mengenai adab perhubungan dengan orang lain.

Pendek kata, sembanglah apa-apa topik sekalipun, hatta bidang politik, ekonomi, sosial ataupun kerohanian, anda berdua mempunyai wavelength yang sama. Bayangkanlah betapa harmoninya hidup berdua sehingga ke akhir hayat.

Anda perlu jaga baik-baik teman wanita yang tidak berahsia dengan anda. Anda tahu latar belakang keluarga dan cerita zaman kanak-kanaknya, anda tahu segala masalah hidupnya, anda tahu setiap perkara yang merisaukannya dan anda juga tahu setiap obsesi dirinya sepanjang kehidupan.

Dia menceritakan segala-galanya kerana dia menginginkan anda menyayanginya seadanya. Bukan ibarat muka berjerawat tapi dilindungi oleh bedak setebal 4 inci. Itu dusta namanya.

Jika dari awal perhubungan lagi si dia bersikap terbuka tentang setiap perkara, insya Allah hubungan anda berdua boleh kekal lama.

Anda sentiasa terhibur dan have fun apabila bersama dengannya. Anda juga menghargai setiap lawak bodohnya, meme atau video lucu yang dikongsi dan boleh ketawa berdekah-dekah tentang perkara kelakar yang sama.

Ada sesetengah wanita suka bertanya soalan 'membunuh' seperti "Saya gemuk tak?" ataupun "Nak pakai baju yang ini ataupun yang ini?" Kadangkala anda berasa tersepit tidak tahu nak jawab apa. Maklumlah, orang perempuan ini agak unpredictable. Kalau jawab A salah, jawab B pun salah.

Pokok pangkalnya, ini berbalik kepada poin #6. Wanita yang yakin dengan diri sendiri sebenarnya tidak perlukan pendapat anda pun tentang apa yang dipakai. Malah, dia yang akan bantu pilihkan padanan baju dan kasut yang sesuai untuk anda. Kalau dapat wanita begini, she's a keeper, dude!

Dipendekkan cerita, dia tak merungut kalau anda busy dan perlu siapkan banyak perkara. Dia membiarkan sahaja anda punya waktu peribadi dan tak kuat cemburu buta.

Dia tak kisah ikut giliran balik beraya ke kampung anda kerana dia faham tanggungjawab anda sebagai anak lelaki. Wanita yang cool juga boleh menerima rakan-rakan anda dan lebih cool jika boleh turut serta melepak minum teh tarik bersama anda dan rakan-rakan.

Kebiasaannya kaum wanita sahaja yang selalu mengharapkan lelaki nak buat kejutan romantik untuk mereka. Nak bunga di pejabat, nak cincin dalam cawan, nak surprise party, nak kunci kereta dalam kasut.

Tapi kalau anda dapat isteri atau girlfriend yang suka beri kejutan kepada anda dan tahu jenis hadiah kejutan yang anda minati, si dia boleh mengelakkan kebosanan dalam perhubungan.

Contohnya, isteri tiba-tiba ajak anda keluar makan nasi kandar tengah malam buta, ataupun si dia dalam diam kumpul duit belikan sport rim yang anda idam-idamkan selama 3 tahun. Haa, bertuah kan?

Perkara terakhir ini selalunya yang paling ditakuti dan digeruni oleh orang lelaki. Pasangan wanita yang awesome adalah mereka yang tidak suka mencari kesalahan, boleh mengabaikan benda remeh-temeh dan tak kuat berleter.

Kalau dapat kahwin dengan perempuan macam ni, alangkah bahagianya hidup, kan?


10 tips perhubungan yang sihat dan berkekalan

Dalam zaman sekarang, susah nak dapat tahu sama ada hubungan percintaan dan perkahwinan kita akan berkekalan till jannah atau tidak. Walaupun rasa disayangi, namun kadang-kadang terbit rasa ingin tahu sama ada si dia merupakan pasangan sehidup semati atau tidak.

Mari kita lihat 10 tanda jelas bahawa anda tak perlu risau dengan perhubungan anda. Kalau ada tanda-tanda ini dalam perhubungan, si dia sememangnya diciptakan untuk anda!

Kebiasaannya masa bercinta memang selalunya indah. Bau kentut si dia pun anda rasa wangi. Tapi bila dah masuk ke alam perkahwinan, sebenarnya lebih banyak perkara tentang satu sama lain yang masih belum diketahui dan perlu dihadam dengan toleransi.

Sebagai contoh, katakanlah anda seorang yang sangat sibuk bekerja dan perlu kerap meninggalkan pasangan kerana keluar outstation. Anda takut sangat kalau ia boleh menyebabkan pergaduhan atau perang dingin. Jika pasangan anda benar-benar memahami dan tahan dengan situasi ini, maka anda tak perlulah risau.

Selain itu sikap memahami juga penting dalam memenuhi sesuatu matlamat perhubungan. Contohnya, nak pilih nama anak, nak beli rumah di kawasan mana ataupun giliran balik beraya di mana. Kadang-kadang kalau pasangan tak bersefahaman, benda simple seperti nak keluar makan di mana pun boleh bawa bergaduh.

Anda berada dalam perhubungan yang sihat sekiranya anda dan pasangan tidak main-main. Main-main di sini bukanlah bermakna anda main kejar-kejar ataupun main PS4, tetapi perangai keji seperti saja-saja selalu buat pasangan cemburu ataupun suka provoke untuk bangkitkan kemarahan.

Kalau pasangan anda ada tabiat buruk seperti ini, mungkin dia bukanlah calon yang sesuai. Ada juga kemungkinan bahawa si dia tak ada hati pun dekat anda tetapi taknak jadi orang jahat yang meminta clash. Jadi, jalan keluar mudah ialah dengan saja-saja cucuk anda supaya andalah yang minta akhiri perhubungan dulu.

Manakala main-main yang bagus untuk perhubungan pula adalah seperti usik-mengusik, bergurau senda dan membuat lawak jenaka dengan tujuan menghiburkan pasangan. Yang itu okey!

Yang ini rasanya tak perlu diterangkan dengan panjang lebar. Boleh kata semua orang tahu komunikasi adalah perkara paling penting dalam sesebuah perhubungan.

Kalau awal-awal percintaan pun pasangan dah kantoi menipu dan banyak menyimpan rahsia, berkemungkinan besar perhubungan itu tak akan tahan lama. Pastikan pasangan anda sentiasa jujur dan menyampaikan semua perkara kepada anda dengan jelas.

Sekiranya timbul rasa tak puas hati ataupun berlaku konflik, kedua-dua anda boleh duduk berbincang dengan aman dan tenteram. Itu barulah tanda perhubungan mantap. Anda pun tak adalah susah-payah nak main teka-teka apa yang ada dalam fikiran masing-masing.

Salah satu cara mudah bagi pasangan yang dah berkahwin untuk cepat mengatasi konflik ialah dengan solat berjemaah bersama-sama. Kalau anda sentiasa amalkan solat berjemaah di rumah dengan pasangan, insya Allah kekal bahagia. Ini disebabkan setiap kali lepas solat, isteri akan salam cium tangan suami minta maaf. Terus berdamai tak jadi muka masam. Sweet kan?

Kalau anda harap pasangan anda menjadi seperti malaikat, mungkin anda tak sesuai untuk si dia. Anda perlu faham bahawa manusia sering melakukan kesilapan dari semasa ke semasa. Tiada siapa dalam dunia ini yang sempurna.

Jadi, anda perlu belajar menyayangi dan menerima segala kekurangan yang ada pada pasangan. Terima si dia seadanya dengan sepenuh hati, barulah anda boleh melangkah lebih jauh dalam perhubungan. Ingat, nobody's perfect!

Masa mula-mula bercinta memanglah nak jadi belangkas. Kalau boleh mahu berkepit 24 jam. Apabila dah merasai alam perkahwinan, lama-lama anda akan mula sedar bahawa setiap orang sebenarnya memerlukan masa peribadi untuk diri sendiri.

Mungkin anda atau pasangan mahu pergi mengembara backpacking bersama rakan-rakan atau keluar bermain futsal sebulan sekali. Jika ada permintaan begini, sekali-sekala biarkanlah. Ia mungkin dapat membantu perhubungan menjadi lebih erat kerana anda akan merindui pasangan semasa ketiadaan mereka.

Perhubungan mana yang tidak dilanda badai? Mestilah anda pernah bergaduh sekurang-kurangnya sekali. Kalau anda dapat melepasi setiap konflik dengan mudah, itu mungkin salah satu tanda perhubungan anda sangat sihat.

Kalau anda atau pasangan sering mengugut untuk berpisah atau melarikan diri daripada masalah, besar kemungkinan itu bukanlah perhubungan yang baik untuk anda.

Orang selalu kata, kalau mengahwini pasangan, anda sebenarnya 'berkahwin' dengan seluruh ahli keluarganya sekali. Kalau kedua-duanya mampu menerima kelebihan dan kekurangan keluarga masing-masing seadanya, insya Allah perhubungan anda akan berkekalan.

Sekiranya ibu bapa anda merasakan ada sesuatu yang tidak kena dengan pasangan, mungkin anda boleh selidik dengan lebih mendalam. Selalunya bila kita bercinta, mata pun jadi buta sebab nampak yang indah belaka. Maka, adakalanya pandangan orang lain boleh membantu dalam membuat penilaian. Jangan cepat melenting.

Kalau pasangan anda sentiasa menyokong tindakan, impian dan cita-cita anda, anda sedang berada dalam perhubungan yang sempurna. Anda perlu tahu bahawa wujud ramai manusia yang tak reti nak beri sokongan moral langsung.

Contohnya, pasangan yang sering memperlekehkan impian anda nak kurus. Sepatutnya sebagai pasangan yang supportive, si dia belanjalah anda keahlian gym selama setahun ataupun ajak bersenam bersama-sama. Barulah sehati sejiwa.

Sebagaimana anda ingin diberikan penghormatan oleh pasangan, begitu jugalah sebaliknya. Kedua-dua anda dan pasangan perlu sentiasa saling menghormati. Walaupun adakalanya anda tidak sependapat, namun toleransi dan sikap memahami perlu wujud dari kedua-dua belah pihak.

Contohnya anda memang 100% tidak bersetuju apabila suami menukar warna kereta menjadi merah jambu siap dengan sticker Hello Kitty besar lagi. Tapi anda masih perlu hormat dan menerima keputusannya kerana itu adalah warna dan karakter kartun yang paling digemarinya, walaupun si dia gagah dan berbadan sado. Maka, si isteri tak perlu tarik muka sampai muncung panjang sedepa ok?

Percintaan dan perkahwinan sebenarnya adalah suatu perhubungan yang memerlukan usaha keras. Ia bukanlah seperti hubungan kekeluargaan di mana ia tidak akan terputus walaupun sudah lama tidak bersua muka. Rasa sayang dan cinta boleh menjadi semakin pudar sekiranya tidak disemai dari hari ke hari.

Setiap pasangan perlu ungkapkan rasa rindu dan sayang terhadap pasangan. Kalau jalan bersama membeli sayur di pasar, pimpinlah tangan isteri. Kebanyakan suami sekarang suka benar berjalan laju 10 batu di depan, sedangkan si isteri ditinggalkan terkontang-kanting di belakang bersama anak-anak. Tak romantik langsung.

Jika anda dan pasangan sudah mendirikan rumah tangga berbelas atau berpuluh tahun namun masih lagi mengekalkan elemen surprise dalam kehidupan dan sentiasa membuat pasangan berasa istimewa, maka insya Allah anda akan kekal bersama till jannah.

Jangan surprise isteri dengan membawa pulang isteri muda sudahlah. Kami tak jamin apa yang bakal terjadi kepada anda.


Petua dan rahsia awet muda tradisional menggunakan bahan mudah

Penulisan ini adalah sumbangan saudari Sahira Lim dimana posting asal beliau di laman sosial telah mendapat sebanyak 15 ribu perkongsian sejak 2016. Menurut Sahira Lim, ini adalah petua tradisional turun temurun yang diamalkan sekian lama. Ramai yang tidak menyangka bahawa beliau kini sudah berumur 25 tahun walhal jasadnya kelihatan seperti baru 18 tahun. Harap perkongsian ini dapat memberi manfaat kepada semua.

Semua bahan-bahan ini, bergantung kepada pengguna nak pakai banyak mana, cuma jangan terlampau banyak gunakan manjakani kerana dikhuatiri terlalu pahit.

Tumbuk kunyit, biji manjakani dan halia. Kalau pengguna tak suka rasa tajam halia, boleh diasingkan dan dihiris. Biasanya Sahira Lim cuma hiris halia.

Rebus halia, kunyit dan biji manjakani dengan 2 cawan air sehingga mendidih. Pastikan air tidak kering.

Apabila campuran sudah mendidih, tambah air asam jawa ke dalam campuran tadi. Kepekatan air asam jawa bergantung kepada pengguna juga. Sahira Lim menggunakan 2 cawan air dalam campuran air asam jawa. Tunggu sehingga mendidih buat kali kedua

Apabila sudah mendidih buat kali kedua, masukkan gula merah. Gula merah ni tujuannya adalah untuk kurangkan rasa pahit manjakani. Kalau anda jenis suka pahit-pahit ni, tak perlu letak pun tidak mengapa. Biarkan mendidih dan agak pekat sedikit (setengah daripada selepas campuran air asam jawa tadi)

Akhir sekali, tapis dan simpan dalam belas bertutup kedap udara. Pati jamu anda sudah pun siap. Cara penggunaannya, ambil 2 atau 3 sudu pati jamu ni dan campurkan dengan setengah cawan air suam. Minum 3 kali seminggu.


4 Fakta Tentang Tubuh Badan Yang Ramai Orang Tak Tahu

Berikut adalah beberapa fakta tentang tubuh badan kita yang mungkin kita tidak pernah tahu sebelum ini.

Jantung kita berdegup tanpa henti setiap saat untuk mengedarkan darah ke seluruh tubuh badan kita. Secara fizikalnya, jantung adalah sebuah pam yang berada di dalam sistem yang tertutup. Darah kita hanya berlegar di dalam badan kita sahaja.

Oleh kerana darah perlu sampai ke urat dan hujung kapilari yang halus, jantung perlu menghasilkan tekanan yang tinggi untuk membolehkan darah kita sampai ke bahagian yang memerlukan.

Fakta: Tekanan yang dihasilkan oleh jantung kita sangat tinggi hingga boleh memancutkan darah setinggi 10 meter ke udara.

Kita memerlukan tidur yang secukupnya agar tubuh badan kita boleh berfungsi dengan sempurna. Pakar kesihatan mengesyorkan agar kita tidur antara 6 ke 8 jam setiap hari. Namun begitu, ada orang yang hanya memerlukan 3 atau 4 jam waktu tidur dalam sehari.

Fakta: Sekiranya kita tidur selama 8 jam setiap hari, dan kita hidup sehingga umur kita 60 tahun, kita akan menghabiskan 20 tahun hidup kita hanya untuk tidur.

Setiap minit, kita akan mengerdipkan mata sebanyak 15 kali secara purata. Kerdipan mata ini sangatlah pantas dan hanya mengambil masa lebih kurang 300 ke 400 milisaat. Di dalam setiap saat ada 1000 milisaat. Bolehlah dikatakan yang kepantasan kerdipan mata kita adalah 1/3 saat.

Fakta: Sekiranya kita hidup sehingga umur kita 60 tahun, kita akan menghabiskan 13 tahun hidup kita dalam keadaan mata tertutup. Ditambah dengan tempoh 20 tahun menutup mata semasa tidur, maka kita sebenarnya akan hidup dalam keadaan mata tertutup selama 23 tahun. Wow..

Kulit sebenarnya adalah organ yang penting kerana ia melindungi bahagian dalaman tubuh kita dari unsur-unsur luar seperti bakteria, pencemaran dan bahan kimia berbahaya. Ia juga membantu dalam proses mengawal suhu badan kita melalui proses perpeluhan.

Kulit kita dan segala reseptor yang ada padanya merupakan gerbang kita kepada dunia, dan membolehkan kita merasa sejuk, panas, sakit, tekanan, sentuhan dan berbagai lagi. Apabila kita menyentuh sesuatu, isyarat akan dihantar ke otak melalui sistem saraf kita dengan kelajuan 150 kilometer sejam.

Fakta: Lebih kurang 16 peratus daripada berat badan kita adalah kulit kita sahaja. Setiap hari sekitar 40 juta sel kulit mati akan luruh daripada tubuh badan kita dan menjadi habuk. Mengikut perkiraan, seorang manusia akan meninggalkan sekitar 20 kilogram sel kulit mati sepanjang hidupnya

Nah..sekarang anda sudah ada extra point untuk bersembang dengan lebih ilmiah dengan kawan-kawan anda nanti. Jangan lupa SHARE untuk iluminasikan lebih ramai orang.

Sumber Rujukan: Buku 5000 Fakta Menarik Tentang Semua Benda, Discovery


Punca-punca bulu kucing anda gugur

Kucing merupakan seekor haiwan peliharaan yang comel dan dapat membuatkan hari anda menjadi ceria dengan melihat telatah dan sifat yang dimiliki oleh mereka. Namun, anda pastinya rimas sekiranya haiwan peliharaan anda tersebut menggugurkan bulu dengan banyak dan menyebabkan ketidakselesaan untuk bernafas. Ia tentunya satu mimpi ngeri terutama bagi mereka yang menghidap penyakit asma.

Oleh yang demikian, teruskan membaca untuk mengetahui punca-punca keguguran bulu kucing.

Ini merupakan punca utama kebanyakan kucing mengalami keguguran bulu. Seperti manusia, si comel anda juga mempunyai alahan kepada perkara-perkara seperti ubat, makanan, gigitan serangga dan juga habuk. Si comel akan menggaru dengan kuat sekiranya ada kegatalan dan menyebabkan bulunya gugur. Anda boleh mendapatkan rawatan alergi daripada klinik haiwan berhampiran. Rawatannya agak mudah tetapi memerlukan jangka masa yang lama.

Parasit seperti kutu dan hama akan menyebabkan kegatalan yang melampau, luka dan kesan botak pada kulit si comel. Pada tahap yang serius, ia akan menyebabkan luka yang sukar untuk sembuh dan juga kudis. Oleh itu, sekiranya terdapat sebarang luka pada badan kucing anda, anda perlulah mendapatkan rawatan untuk menyembuhkan luka tersebut.

Ini bukanlah jangkitan daripada ulat tetapi ia merupakan sejenis jangkitan daripada kulat. Tanda yang sangat jelas bagi penyakit ini adalah bulu kucing anda akan gugur dan akan membentuk seolah-olah satu cincin ataupun bulatan pada badannya. Rujuk pakar haiwan berhampiran dan dapatkan krim anti kulat dan salap.

Haiwan juga memiliki perasaan sama seperti manusia. Mereka juga ada sifat marah, sedih, dan gembira. Kucing yang berada dalam keadaan tertekan akan lebih cenderung untuk menjilat badannya dengan lebih kuat dan kasar dan akan menyebabkan bulunya mengalami keguguran. Tanda-tanda kucing anda mengalami masalah ini ialah bulunya akan gugur di sekitar kawasan perut, belakang dan kaki. Pakar haiwan menamakan penyakit ini sebagai “psychogenic alopecia.” Minta nasihat doktor bagi mendapatkan ubat dan jauhkan kucing anda daripada anjing yang berdekatan.

Baka tulen seperti kucing Himalaya dan Bengal lebih cenderung untuk memiliki genetik yang menyebabkan keguguran rambut. Kucing lain seperti kucing jenis Sphynx adalah sepsis yang diternak dan hanya memiliki bulu yang halus.

Perkara ini jarang berlaku, namun diabetes, kanser dan masalah sistem imun badan juga boleh menjadi factor keguguran bulu si comel. Beritahu doctor segalanya tentang diet dan aktiviti harian kucing anda bagi membantu untuk mendapatkan punca yang lebih tepat bagi masalah tersebut.


5 cili paling pedas berapi dalam dunia

Anda ada kawan yang suka kunyah cili padi mentah-mentah begitu saja semasa makan nasi? Kita tengok dari jauh pun dah boleh rasa kepedasannya kan. Sedangkan ada di kalangan kita yang makan sambal belacan sikit saja pun dah rasa termengah-mengah cari air.

Tahukah anda, cili padi yang dikatakan sangat pedas itu hanya mempunyai bacaan skala Scoville lebih kurang 100,000 - 250,000 SHU sahaja? Dulu, lada habanero terkenal kerana pernah menjadi lada terpedas di dunia. Tapi kini terdapat lada-lada baru ini mendahului takhta lada paling hangat dan meletup dalam dunia:

Sejak tahun 2013, Rekod Dunia Guinnes mengiktiraf the Carolina Reaper, atau nama asalnya "HP22BNH7" sebagai lada terpedas di dunia. Spesies lada ini dibakakan oleh seorang peladang bernama Ed Currie yang memiliki Syarikat PuckerButt Pepper di Carolina Utara.

Lada ini merupakan hasil kacukan dua bekas pemegang rekod lada terpedas iaitu lada hantu dan habanero Red Savina. Dengan tahap kepedasan 400 kali melebihi jalapeño, Carolina Reaper masih diiktiraf sebagai lada terpedas di dunia sehingga ke hari ini.

Pasar raya Tesco di United Kingdom telah dikecam pada tahun lepas kerana memulakan penjualan lada ini kerana dikhuatiri mengakibatkan kesan berbahaya kepada pengguna. Ini disebabkan cili ini tidak boleh dipegang tanpa sarung tangan, menyebabkan iritasi pada kulit dan tidak boleh dimakan bulat-bulat.

Baca nama pun dah menakutkan sebab ada unsur kala jengking yang seolah-olah boleh menyengat lidah. Walaupun pada tahun 2012 Institut Lada di Universiti New Mexico telah mengiktiraf Trinidad Moruga Scorpion ini sebagai lada terpedas di dunia, namun ia tidak pernah disenaraikan secara rasmi oleh Rekod Dunia Guinness.

Lada ini juga datang dari Trinidad. Ia diberi nama 7 Pot Douglah kerana dikatakan satu lenggai lada ini sahaja sudah boleh memedaskan sebanyak 7 periuk stu. Douglah merupakan lada yang agak rare kerana kulitnya yang hitam manis dan 'berjerawat'.

Lada ini dicipta oleh seorang ahli hortikultur dari Louisiana bernama Troy Primeaux atau lebih dikenali sebagai Primo. Primo mula mengacukkan biji-biji daripada lada Naga Morich dan Trinidad 7 Pot Douglah sejak tahun 2005 lagi dan telah menanam lada ini selama 8 generasi. Struktur fizikal lada ini agak berketul-ketul, herot-benyot dan mempunyai ekor halus di hujungnya. Ia boleh juga didapati dalam variasi warna berlainan seperti jingga dan kuning.

Lada ini dihasilkan oleh pengeluar cili terbesar di United Kingdom, Salvatore Genovese. Ia merupakan variasi terbaru 7 Pot, Naga, dan Jolokia. Apabila anda memakan lada ini, anda tidak akan terasa pedasnya biasa-biasa sahaja. Lama-kelamaan, mulut anda akan mula terasa pedih dan hangat.

Dua orang sukarelawan pernah menjalani ujian merasa lada ini dan mendapati rasa pedas itu masih tidak hilang sepenuhnya walaupun setelah meneguk 2.3 liter susu dan 1 liter air.


Sanggupkah anda beri segalanya kepada ibu anda?

Arwah mak saya meninggal dunia pada 2004 akibat kanser. Sejak disahkan menghidap kanser paru-paru pada tahun 2001, kesihatannya mula turun naik. Sepanjang tempoh itu, arwah menjalani rawatan kemoterapi selain kami berusaha secara alternatif. Dan alhamdulillah, walaupun doktor mengatakan jangka hayat arwah cuma setahun sahaja lagi, tapi arwah mak saya survived lebih 3 tahun.

Sepanjang arwah mak sakit, selain abah dan adik2 yg menjaganya, saya dan suami juga akan mengambil alih tugas itu sekiranya arwah buat kemoterapi di HKL atau HUKM. Penat sebenarnya menjaga orang sakit ni tetapi suami saya akan marah kalau saya merungut. " Itu emak awak tau. Bukan kawan-kawan awak. Jangan sesekali mengeluh depan mak" katanya.

Suatu hari semasa di kampung, arwah mak saya terbuang air besar di atas katil sehingga najisnya jatuh bersepah. Tahu apa suami saya lakukan? Dia membersihkan najis itu tanpa rasa jijik dan menyuruh saya membersihkan arwah mak di bilik air. Sewaktu memandikannya, arwah mak berulang kali minta maaf tapi saya katakan, "buat apa nak minta maaf. Mak bukan buat salah pun. Sekadar terbuang najis; benda kecil je".

Ketika itulah juga saya lihat arwah mak saya menangis dan dia berdoa dengan kata-kata yg tak mungkin kami lupakan sampai bila-bila.

"Ya Allah. Ini adalah anak-anak aku yg berbakti kepada aku sepanjang aku sakit. Ini adalah anak-anak aku yg tidak pernah berkeluh kesah. Anak-anak aku yg sanggup mengotorkan tangan untuk najisku. Aku berikan keredhaanku sebagai seorang ibu dan Kau limpahkanlah seluas-luas rezeki dan kekayaan pada mereka hasil bakti mereka padaku". Saya dan suami terus terkedu bila mendengarnya.

Tiga minggu selepas itu arwah mak saya meninggal dunia. Abah juga menyampaikan kata-kata terakhir mak bahawa mak sudah mengampunkan semua dosa anak-anak, menghalalkan segala pengorbanan serta air susunya. Anak-anak tidak berhutang satu dosa pun padanya.

Saya selalu nasihatkan pada sesiapa, "jgn berkira langsung dengan ibu bapa". Bukan mahu membangga diri tapi sejak saya kahwin, saya langsung tidak ambil kesah berapa yg suami saya peruntukkan utk ibunya. Berilah berapa saja dan saya tak pernah buka mulut.

Sebenarnya, untuk memperoleh pahala yang besar, kita tidak perlu mengangkat senjata di medan perang pun, berbaktilah pada ibu bapa dan mertua sekiranya mereka masih bernyawa. Walaupun sekiranya mereka cerewet atau seperti kebudak-budakkan yang mungkin boleh membuatkan kita rasa kecil atau panas hati, berlapang dada lah. Pengorbanan ibu bapa membesarkan kita lebih besar berbanding rasa hasutan hati itu.

Saya dan suami percaya rezeki itu datang dari Allah tapi kami juga percaya doa dan keredhaan ibu bapa jugalah yg akan membuka lorong-lorong rezeki itu. Kerana doa ibu bapa tiada hijab dengan Allah. Gembirakan mereka dan inshaAllah mereka akan mendoakan yg terbaik utk kita. Percayalah.


Awas! Penyebaran WannaCry Ransomware

Pada 12 May 2017, WannaCry Ransomware telah tersebar dengan meluas di seluruh dunia dan dikatakan penyebaran Ransomware terbesar setakat hari ini. Ransomware terbaru ini dikenali dengan pelbagai nama seperti "Wana Decryptor", "WannaCryptor" dan "WCRY".

Ransomware merupakan serangan cyber yang dibuat oleh hackers bagi menguasai sistem komputer dan menghentikan terus sistem itu sehinggalah bayaran dibuat. Mangsa yang terkena akan download software atau file yang telah dijangkiti dengan Ransomware ini. Kebiasaannya, mangsa akan click link atau download secara tidak sengaja dan komputer mangsa akan dijangkiti.

Seperti ransomware lain yang telah menyerang pelbagai komputer dan juga server, WannaCry juga mempunyai pattern yang sama iaitu WannaCry akan encrypt kesemua file dan menggesa mangsa untuk membayar USD$300 di dalam bentuk Bitcoins. Wang itu akan digandakan selepas 3 hari dan sekiranya tiada pembayaran dibuat selepas 7 hari, semua file yang telah encrypt akan di-delete.

Apa yang menarik mengenai Wannacry adalah pencipta Wannacry ini telah menggunakan Windows exploit yang diperolehi daripada NSA iaitu "EternalBlue", yang telah digunakan oleh kumpulan hackers "Shadow Brokers" bulan lepas.

Microsoft telah menyiarkan patch bagi mengatasi masalah ini pada bulan Mac lepas (MS17-010), namun kebanyakan syarikat dan individu mengambil masa untuk patch sistem mereka dan masih terdedah dengan serangan ini. Exploit ini terdapat Microsoft Windows SMB Server pada Windows XP sehingga Windows 2008 R2.

WannaCry ini akan mencari mangsa baru di dalam sistem network tersebut setelah menjangkiti sebuah server atau laptop. Anda boleh check website Intel untuk mengetahui jumlah tracker untuk ini.

Sila install patch terbaru daripada Microsoft iaitu MS17-010. (Link: Sila download mengikut Operating Sistem anda)

Elakkan daripada download atau click link yang daripada sumber yang tidak dipercayai seperti email spam, website luar yang menggesa user untuk download file dan sebagainya.

Sila backup segala file yang penting untuk anda di tempat lain seperti external hard disk, pendrive, ataupun Cloud services seperti Google Drive, iCloud, Dropbox dan sebagainya.

Sekiranya laptop anda didalam network yang sudah dijangkiti dengan WannaCry, sila offline atau deattach laptop anda daripada network ini bagi dijangkiti oleh Ransomware ini.

Sekiranya komputer atau server anda sudah dijangkiti dengan WannaCry, anda dinasihatkan untuk tidak membayar wang kepada hacker tersebut sebaliknya rujuk kepada pakar-pakar komputer bagi mengatasi masalah ini.


Cara menyekat paparan iklan pada Android, IOS mahupun Desktop

Iklan memang mengganggu pelayaran pengguna. Namun begitu, pengguna perlu tahu bahawa sesetengah laman web ataupun aplikasi pintar mampu berdiri teguh dan dibangunkan hanya kerana pendapatan yang diperoleh dari iklan. Sebelum anda menyekat kesemua iklan di peranti dan perkakasan anda, diharap anda boleh mempertimbangkan dan menyemak senarai sekatan agar anda turut sama boleh menyumbang kepada laman web dan aplikasi bagus untuk terus berkembang.

Untuk menyekat iklan yang entah berapa ribu jumlah senarai yang kita sendiri tidak ketahui, anda boleh ke laman web ini yoyo.org untuk mendapatkan senarai host iklan dengan pantas dan mudah. Senarai ini telah disumbangkan oleh komuniti serata dunia maka tidak perlulah anda bersusah payah membuat senarai anda sendiri secara manual.

Bagi pengguna Windows, Linux, dan MacOSX anda perlu tahu bagaimana sistem firewall anda berfungsi terlebih dahulu dan pilih senarai hostname atau IP pengiklan dalam format yang diinginkan (dnsmasq, host, iptables, ipchain, snort, squid,etc). Sebagai contoh saya memilih senarai IP pengiklan untuk disekat dengan menggunakan Linux netfilter iaitu Iptables. Bagi pengguna Windows, anda boleh memilih untuk menyekat dengan menggunakan fail hosts (biasanya berada di sini C:WindowsSystem32driversetc) dan bagi pengguna MacOSX boleh guna Littlesnitch atau hosts file pun boleh.

Bagi pengguna android, cara paling terbaik dan jimat bateri adalah dengan mengakarkan dulu android tersebut (root). Download aplikasi F-droid dan install pkg "Adaway". Ada juga sesetengah peranti tidak memerlukan "root" untuk menggunakan aplikasi Adaway. Buat sedikit carian dan fahami peranti anda sendiri. Adaway menggunakan teknik sama, iaitu sekatan menggunakan host file juga. Bezanya teknik ini jika dibandingkan dengan aplikasi proksi adblocker ialah teknik ini lebih menjimatkan bateri.

Bagi pengguna iOS juga sama. Jailbreak terlebih dahulu, cari repo dan install minimal hosts blocker atau untrusted host blocker.

Kalau nak block secara terus melalui gateway, anda boleh gunakan pi-hole install pada linux based gateway (cantik, ada statistik blocked domains) ataupun boleh buat gateway baru menggunakan raspberry pi. Anda juga boleh flash router menggunakan openwrt dan ambil senarai IP/hostname dari website yoyo.org  dan sekat iklan menggunakan dnsmasq.


Tips menangani gejala Ailurophobia

Meskipun kucing adalah binatang yang comel dan manja, hakikatnya masih terdapat ramai orang yang takut terhadap kucing. Rasa takut ini bukanlah dibuat-buat, tetapi ianya berlaku tanpa sebarang alasan munasabah. Bahkan pelbagai kes orang yang takut/fobia terhadap kucing ini mengakui mereka panik dan stress sehinggakan ada yang histeria bila berhadapan dengan haiwan ini

Orang yang memiliki phobia terhadap kucing dalam istilah kedoktoran disebut sebagai Ailurophobia. Terdapat ramai tokoh terkenal dalam sejarah yang menderita fobia kucing antaranya  Adolf Hitler, Benito Mussolini, Julius Caesar, dan Napoleon Bonaparte. Seperti halnya kebanyakan fobia, ailurophobia juga biasanya dikaitkan oleh trauma dek kenangan masa lalu yang melibatkan si pengidap dengan kucing. Misalnya pernah dicakar kucing , digigit dan seseorang itu pernah menonton filem yang menakutkan tentang kucing sewaktu mereka kanak-kanak.

Orang yang mengalami fobia kucing, akan menjadi kaku jika kucing ada di depan mereka dan begitu fokus memperhatikan setiap pergerakan haiwan ini meskipun kucing tersebut hanya berjalan,duduk santai dan diam. Namun bagi mereka yang takut akan kucing, perasaan tidak aman akan membelenggu selagi mana haiwan ini berada di sekeliling mereka. Lebih buruk lagi, ada yang melihat seekor kucing seperti seekor harimau. Namun begitu, fobia kucing masih boleh diubati dengan beberapa cara antaranya:

1.Amalkan melihat gambar kucing yang comel di internet setiap hari bagi menimbulkan keselesaan dalam diri anda terhadap haiwan itu. Jika anda merasa jijik dan ketakutan, cuba tarik nafas dalam dan kembali fokus melihat gambar-gambar haiwan tersebut.

2.Menonton video bergerak tentang kucing yang menunjukan tingkah laku mereka. Anda boleh melihat secara berperingkat. Rasakan perasaan anda setelah melihat video itu,apakah anda merasakan intensiti rasa takut itu menurun? Yakinkan diri anda bahawa kucing adalah haiwan yang comel dan manja.

3.Lihat dan amati kucing dari jendela rumah anda. Perhatikan setiap gerak geri mereka. Ini akan menimbulkan rasa selamat dalam diri anda.

4.Bila anda sudah yakin, uji diri anda secara langsung dengan berinteraksi dengan kucing dalam jarak yang lebih dekat. Pastikan riak wajah anda ceria bila cuba berinteraksi dengan kucing. Dan jika anda rasa sudah berjaya mengatasi ketakutan, cuba lakukan interaksi melalui sentuhan dan belaian pada belakang kucing.

5.Salah satu cara mengatasi fobia terhadap kucing yang cukup efektif  adalah dengan menjalani terapi hypnoteraphy. Langkah ini sering diambil oleh kebanyakan orang kerana dianggap paling mudah dan boleh mengatasi ketakutan. Dapatkan nasihat dari terapist agara anda dapat mengawal perasaan takut yang berlebihan

Ulangi langkah-langkah di atas sehingga anda merasakan perubahan sepenuhnya dan bebas dari fobia Kucing.

Walaubagaimanapun, perasaan takut adalah lumrah yang ada pada setiap manusia namun dalam kelas yang berbeza. Sebagai manusia, kita harus tahu bahawa ketakutan kepada ketakutan ialah rasa takut itu sendiri, jadi usahlah takut. Diharap perkongsian ini memberi pengetahuan kepada pembaca.


Waspada dengan penyakit "Silent Killer" ini

Tahukah anda bahawa penyakit jantung sering dipanggil sebagai "silent killer" ?

Jantung merupakan satu organ yang terpenting bagi manusia kerana tanpanya kita tidak mampu untuk hidup. Seperti yang kita tahu, tugas utama jantung adalah untuk mengepam darah ke seluruh tubuh.

Untuk pengetahuan anda, 'penyakit jantung koronari' tersenarai sebagai penyakit pembunuh nombor satu di dunia. Keadaan ini berpunca daripada pembentukan plak di dalam bahagian arteri, yang mengurangkan aliran darah ke jantung dan meningkatkan risiko serangan jantung dan komplikasi yang lain.

Menurut kata Ketua Unit Kardiologi, Pusat Perubatan Universiti Malaya (PPUM), Prof Datuk Dr Wan Azman Wan Ahmad, jumlah pesakit jantung di Malaysia dijangka akan meningkat sebanyak tiga peratus kepada 28 peratus dalam tempoh lima tahun akan datang berbanding 25 peratus pada ketika ini. Hal ini dijangka beliau berdasarkan faktor peningkatan penyakit yang menjurus kepada serangan sakit jantung.

Secara purata, sebanyak 20,000 penduduk di negara ini diserang sakit jantung setiap tahun dan 25 peratus daripadanya berumur 50 tahun ke bawah. Menurut beliau, tahap umur ini adalah ketika mereka berada di puncak kerjaya dan apabila berlaku serangan jantung, impaknya adalah kepada kerjaya, keluarga dan masa depan.

Doktor anda mungkin akan mendiagnosis penyakit ini sehingga anda menunjukkan tanda-tanda serangan jantung atau kegagalan jantung. Tanda-tanda penyakit jantung adalah berbeza mengikut keadaan tertentu. Sebagai contoh, jika anda mempunyai 'aritmia jantung' (mengalami degupan jantung yang tidak teratur), gejalanya adalah seperti ini :

Gejala bagi 'kecacatan jantung kongenital' (hadir ketika lahir), boleh dilihat jika terdapat perubahan warna kulit, seperti warna biru atau pucat. Anda juga boleh melihat bengkak di kaki dan perut di samping anda menjadi cepat letih atau mengalami sesak nafas selepas melakukan apa-apa jenis aktiviti fizikal.

Jika anda mempunyai 'otot jantung yang lemah', aktiviti fizikal juga boleh menyebabkan anda sering berasa letih dan sesak nafas. Selain itu, pening, bengkak di seluruh kaki termasuk buku lali juga adalah tanda biasa bagi penyakit ini.

Sekiranya anda mengalami tanda-tanda ini, sila dapatkan rawatan doktor dengan segera. Penting untuk anda mengenal tanda-tanda awal penyakit jantung ini. Tidak kira walaupun usia anda masih muda, penyakit ini tidak mengenal usia.

Terdapat beberapa faktor yang boleh meningkatkan risiko penyakit jantung misalnya seperti keturunan, umur atau etnik. Antara faktor-faktor lain adalah :

Ujian berbeza akan digunakan untuk mendiagnosis penyakit jantung, doktor anda akan memilih ujian tertentu berdasarkan gejala yang anda hadapi dan kajian sejarah keluarga anda. Selepas anda melakukan ujian darah dan 'X-tray' dada, terdapat juga ujian lain yang anda perlu buat seperti :

Rawatan untuk penyakit jantung bergantung kepada sesuatu keadaan, tetapi mungkin juga termasuk dalam segi perubahan gaya hidup dan dari cara pengambilan ubat-ubatan anda. Perubahan gaya hidup adalah seperti berikut :

Anda juga perlu tahu bahawa jika perubahan gaya hidup ini tidak dapat memperbaiki keadaan anda, doktor anda mungkin akan menetapkan ubat-ubatan tertentu untuk mengurangkan risiko serangan jantung atau strok. Ini termasuk ubat-ubatan yang mengurangkan tekanan darah atau mencegah pembekuan darah. Kadang-kadang ada juga prosedur lain yang perlu dilakukan. Setakat ini sahaja yang penulis boleh kongsikan.

Tujuan utama penulis menulis artikel ini adalah kerana penulis juga termasuk dalam golongan ini. Penulis berumur 25 tahun dan mempunyai 'aritmia jantung' sejak tahun 2013 yang lalu dan sekarang masih dalam rawatan. Banyak pergerakan terbatas selepas alami penyakit ini memandangkan sebelum ini penulis seorang yang sangat aktif dan sehingga sekarang penulis terpaksa bergantung dengan ubat sahaja. Tetapi, In shaa Allah pada bulan September nanti penulis akan menjalani satu prosedur rawatan 'laser' untuk merawat gangguan saraf jantung tersebut. Jika prosedur ini berjaya, sudah tentu penulis akan dapat bebas dari ubat. Ubat tak sedap lah. Doa-doakan ya. Semoga kita semua berada dalam keadaan sihat dan cepat sembuh dari segala penyakit. Sayangilah jantung anda.


Merah, Kuning dan Hijau - Pelajari Sejarah Lampu Isyarat Dunia

Hari-hari kita menggunakan lampu isyarat tanpa kita sedari, tetapi pernahkah anda membayangkan bagaimana sejarah pembangunan lampu isyarat yang kita gunakan hari ini?

Mari kita luangkan masa menelaah sejarah lampu isyarat daripada iterasi paling awal lampu isyarat hinggalah ke lampu isyarat yang kita boleh saksikan di mana-mana hari ini.

Idea asal penciptaan dan penggunaan lampu isyarat sebenarnya sudah pun muncul sebelum terciptanya kereta lagi. Pada era 1800 di London, lalu lintas pada masa itu dipenuhi dengan pejalan kaki dan kereta kuda, memenuhi jalan. Memang berlaku kelam kabut di atas jalan sehinggalah seorang jurutera landasan British bernama J.P. Knight mengusulkan satu sistem lampu untuk mengawal lalu lintas kereta kuda supaya tidak ada pejalan kaki dilanggar.

Lampu isyarat pertama berkuasa gas itu dipasang di jalan sekitar kawasan bangunan Parlimen di London dan perlu dikawal oleh anggota polis menggunakan dua sistem. Sewaktu siang, papan tanda akan turun naik menandakan sama ada "jalan" atau "berhenti." Oleh kerana pada waktu malam pemandu kereta kuda tidak mampu melihat papan tanda, gas yang disimpan di dalam kebuk berwarna hijau dan merah digunakan. Warna hijau dipilih kerana bersifat neutral serta selamat sementara warna merah dipilih untuk menandakan bahaya.

Walaupun begitu, lampu isyarat bergas itu mudah meletup dan mengakibatkan kecederaan pada anggota polis yang mengawal aliran trafik.

Semenjak penciptaan kereta, laluan trafik menjadi semakin sesak. Ini membuatkan keperluan untuk mewujudkan satu sistem yang mampu mengawal lalu lintas menjadi semakin perlu.

Seorang anggota polis bernama Lester Wire mencipta satu rekaan lampu isyarat yang beliau rasakan sesuai kerana kerisauan beliau terhadap lalu lintas.Menggunakan rekaan Wire, lampu isyarat pertama dipasang di Cleveland, Ohio pada 5 Ogos 1914 di persimpangan 105th dan Euclid Avenue. Ciptaan Wire itu dikhabarkan pada ketika itu akan merevolusikan bagaimana kawalan lalu lintas akan dikembangkan dan ramalan itu memang benar, kerana sehingga sekarang prinsip penggunaan lampu isyarat Wire masih lagi digunakan.

Pada ketika itu, belum wujud penggunaan lampu kuning sebagai isyarat bersedia, jadi penggunaan pembesar suara yang memainkan tanda amaran akan berbunyi, menandakan lampu akan bertukar.

Sepuluh tahun selepas pengenalan lampu isyarat ciptaan Wire, seorang anggota polis bernama William Potts dari Detroit, Michigan mencipta gabungan tiga atau empat lampu isyarat untuk digunakan di persimpangan tiga dan empat.

Pada tahap ini, lampu kuning atau amber diperkenalkan untuk menggantikan sistem bunyi yang diguna sebagai tanda lampu isyarat akan bertukar.

Kini, kebanyakan bandar menggunakan sistem berkomputer untuk mengawal lampu isyarat di seluruh bandar. Kita juga boleh lihat beberapa penambahbaikan yang telah diperkenalkan kepada sistem lampu isyarat.

Ada yang menjadi, seperti sistem kiraan waktu untuk menandakan berapa lama waktu menunggu dan berapa lama waktu berjalan pada setiap lampu isyarat. Selain itu pemasangan sensor pada permukaan jalan juga membantu mengesan kewujudan kereta yang boleh mempercepatkan pertukaran lampu merah ke lampu hijau.

Ada juga yang tidak menjadi. Seorang pencipta bernama Charles Adler Jr. pada tahun 1920 mencipta sebuah sistem yang mengesan bunyi hon untuk mempercepatkan pertukaran ke lampu hijau. Pemandu hanya perlu menekan hon dan bunyi hon akan dikesan oleh lampu isyarat melalui mikrofon yang dipasang. Ssistem Adler Jr. itu tidak berapa menjadi kerana pemandu-pemandu akhirnya berebut-rebut membunyikan hon di atas jalan raya.

Idea Adler Jr. dalam mempercepatkan pertukaran pertukaran lampu isyarat itu walaupun berdepan kegagalan, menjadi asas kepada sistem-sistem yang ada sekarang ini yang membantu pemandu menunggu lampu isyarat dalam tempoh lebih singkat.

Sembilan tahun kemudian, Adler Jr. tetap berjaya mencipta sistem butang yang masih lagi kita gunakan hari ini untuk pejalan kaki melintas jalan. Sistem butang untuk pejalan kaki melintas yang pertama dipasang di persimpangan Charles Street dan Cold Spring Lane di Baltimore.

Pada ketika ini beberapa buah bandar di dunia sedang mengkaji penggunaan sistem lampu isyarat pintar. Pada awal 2015, kerajaan India telah pun melaksanakan kajian ke atas sistem lampu isyarat pintar ini di sebuah persimpangan di Delhi. Di negara kita pula, kerajaan telah pun melaksanakan sistem lampu isyarat pintar ini di Cyberjaya sebagai projek perintis, memendekkan masa perjalanan di sekitar Cyberjaya dari 32 minit kepada 8-11 minit ketika waktu puncak.

Dengan menggunakan sistem kamera yang mampu menganalisa laluan trafik secara langsung, kadar jumlah kereta di atas jalan akan dikira pada setiap persimpangan dan kemudian sistem analisa akan mengubah tempoh masa lampu hijau dan merah bergantung kepada hasil analisa maklumat yang diperolehi.


Pengasas Paypal bayar anak muda RM435,000 untuk berhenti belajar

Bayangkan anda atau anak anda merupakan seorang pelajar pintar yang sedang belajar di kolej atau universiti terbaik di dunia. Kemudian anda ditawarkan wang tunai USD100,000 (RM435,000) untuk berhenti belajar serta-merta bagi memulakan perniagaan dalam bidang pilihan hati selama dua tahun.

Bunyi macam skrip program realiti. Tapi memang itulah yang dilakukan oleh lelaki bernama Peter Thiel sejak beberapa tahun lalu. Menurut Peter, kolej dan universiti hanya membazirkan wang dan idea bernas anak-anak muda ini tidak boleh ditangguh sehingga habis pengajian.

Peter Andreas Thiel yang berasal dari Jerman merupakan salah seorang pengasas PayPal pada tahun 1999. Beliau juga dikenali sebagai pelabur profesional pertama yang menyediakan dana untuk mengembangkan Facebook dengan pembelian saham sebanyak 10.2% bernilai USD500,000 pada tahun 2004.

Pada November 2016, Peter telah dinamakan sebagai salah seorang jawatankuasa eksekutif semasa kempen pilihanraya Donald Trump dan telah menjadi penasihat bagi Presiden Amerika Syarikat itu.

Peter juga terkenal sebagai seorang aktivis dan dermawan yang banyak menyumbang untuk masyarakat. Sebelum ini Peter dengan sukarela telah membantu Hulk Hogan untuk menyaman sebuah syarikat media gergasi di Amerika kerana menyebarkan berita palsu berkenaan bekas ahli gusti terkenal tersebut sehingga berjaya menerima pampasan sebanyak USD31 juta.

Peter menubuhkan Thiel Fellowship pada tahun 2010 di mana beliau menyediakan dana melalui Thiel Foundation untuk membayar anak-anak muda di bawah 20 tahun supaya berhenti belajar untuk memulakan perniagaan.

Anak-anak muda ini kemudian akan dibimbing secara hands on dan dipantau secara rapi oleh pakar dan usahawan berpengalaman luas daripada bidang perniagaan masing-masing. Penyelidikan, kajian dan selok-belok perniagaan semuanya disampaikan. Setiap langkah dan keputusan yang diambil akan diberikan panduan dan tunjuk ajar.

Walaupun ia merupakan suatu strategi perniagaan yang berkesan dengan adanya bimbingan mentor, namun mereka tidak dijanjikan dengan jaminan kejayaan.

Fellowship ini berlangsung selama dua tahun (maksimum) dari tarikh pemilihan peserta. Selepas tempoh ini, usahawan muda akan dibiarkan mengemudi sendiri perniagaan masing-masing.

Calon-calon yang terpilih bukanlah calang-calang remaja. Salah seorang anak muda yang terpilih telah memulakan pengajian kolej semasa berusia 9 tahun. Ada seorang lagi yang memiliki keputusan ujian SAT sebanyak lebih dari 5,500 markah. Pendek kata, insan-insan terpilih ini majoritinya luar biasa.

Peter Thiel memastikan kesemua calon terpilih benar-benar pintar dan matang menjangkau usia. Jadi, kalau anda dapat SPM 25A sekalipun, belum tentu anda boleh terpilih kalau masih berperangai dak dak wicet.

Apa yang paling menarik tentang Thiel Fellowship ialah ia menyediakan geran 'percuma' sebanyak USD100,000 bagi usahawan muda terpilih. Sekiranya perniagaan mereka gagal dalam jangka masa panjang, mereka tidak perlu membayar semula geran itu kepada yayasan.

Keadaan ini berbeza dengan membuat pinjaman bagi membayar yuran kolej. Sekiranya pelajar-pelajar pintar ini meneruskan pengajian dengan membuat pinjaman, mereka mungkin akan dibebani hutang seumur hidup walaupun mereka hanya dapat bekerja sebagai juruwang di kedai runcit selepas tamat pengajian.

Ibarat PitiPitiEn di sinilah. Kerja gaji besar atau tidak, yang penting hutang puluhan ribu masih perlu dibayar.

Walaupun nampak macam tak patut betul kempen Peter Thiel yang menggalakkan anak muda berhenti belajar, namun jumlah hutang yang menghantui pelajar di Amerika Syarikat sebanyak USD1.2 trilion amat membimbangkan. Fellowship ini membuka peluang bagi anak muda untuk hidup bebas daripada dibelenggu hutang pendidikan.

Lagipun, menurut Peter, sekiranya anak-anak muda ini menceburkan diri dalam perniagaan lebih awal, ia adalah jauh lebih baik daripada pemegang ijazah yang menganggur akibat kesukaran mendapat kerja.


Kutu Ini Yang Kerap Buat Anda Rasa Gatal Pada Wajah Anda

Kami pernah menulis tentang apa yang anda akan telan jika anda terminum air laut.

Agak menakjubkan bukan apa yang ada dalam satu titis air laut? Bagaimana pula dengan ekosistem di bahagian kulit kita pula? Marilah kita berkenalan dengan sejenis hidupan yang tinggal di dalam atau berdekatan liang-liang rambut di muka kita.

Bukan semua orang ada hidupan ini di wajah mereka tetapi kebanyakan orang akan ada. Menurut kajian hampir 2/3 daripada mereka yang berusia 40 tahun, 1/2 orang dewasa dan 1/3 kanak-kanak mungkin mempunyai hidupan ini diwajah mereka.

Inilah haiwan halus sebesar 0.4mm purata bernama kutu Demodex, yang tinggal di dalam kulit kita.

Walaupun terdapat 65 spesis Demodex, hanya ada dua jenis saja yang menjadikan tubuh manusia sebagai rumah; Demodex folliculorum dan Demodex Brevis.

Demodex folliculorum tinggal di dalam liang rambut sementara demodex brevis pula memilih untuk tinggal di dalam liang kulit yang menghasilkan minyak sebum (sebacous gland); diperlukan untuk melembapkan kulit dan rambut.

Kebiasaannya dua kutu ini menjadikan wajah, hidung, bulu mata dan kening sebagai rumah - tetapi boleh juga dijumpai di bahagian-bahagian kulit lain.

Demodex brevis bersaiz lebih kecil antara keduanya dan kedua-duanya mempunyai badan yang semi-lutsinar.

Oleh kerana tidak gemarkan cahaya, kutu-kutu ini hanya akan keluar ketika malam dan berjalan di wajah kita dengan kelajuan 8-16 cm satu jam. Mereka hidup dengan memakan sel kulit kita dan juga minyak yang dihasilkan oleh kulit.

Jika kita kerap mengalami simptom-simptom jangkitan kutu Demodex, berikut adalah tanda-tanda yang boleh kita kenalpasti; kerap gatal di bahagian wajah, rasa seperti terbakar, rasa ada benda merayap, penglihatan kurang jelas, kulit kering merekah dan tompok merah pada kelopak mata.

Selain itu jika terdapat terlalu banyak kutu yang hidup di bahagian bulu mata, peluang untuk mengalami keguguran bulu mata secara lebih kerap menjadi tinggi.

Jerawat pada bahagian muka juga boleh salah satu tanda. Menurut kajian yang telah dijalankan, penghasilan minyak kulit atau sebum yang tinggi sehingga menyebabkan jerawat pada muka akan meningkatkan peratusan jangkitan kutu demodex pada bahagian wajah.

Jangkitan demodex dalam kuantiti sedikit sepatutnya tidak menjadi masalah tetapi apabila tidak dikawal akan menyebabkan penyakit blepharitis iaitu sejenis penyakit kemerahan pada kelopak mata dan rosacea, sejenis penyakit kemerahan pada kulit di bahagian wajah.

Pastikan anda rajin membersihkan bahagian mata dan sekitarnya, untuk mengurangkan kadar kutu yang membiak. Mereka yang mempunyai masalah kulit berminyak juga mungkin akan mempunyai jangkitan ini kerana kutu ini memang mencari kulit yang banyak minyaknya.

Bagi kaum wanita pula, penggunaan maskara dan alat solek mampu meningkatkan jumlah kutu Demodex yang ada. Jadi, sebelum tidur, pastikan wajah dibersihkan dengan baik terlebih dahulu.

Kutu Demodex ini boleh berpindah-pindah melalui sentuhan kulit dan rambut di antara dua individu. Jika pasangan anda atau anak-anak anda didapati mempunyai jangkitan ini, ada kemungkinan anda pun turut sama ada.

Demodex hidup dengan memakan sel kulit dan sebum, boleh membiak tetapi tidak mempunyai sistem perkumuhan.

Sepanjang hayat mereka, semua benda yang dimakan akan disimpan didalam badan mereka sehinggalah pada satu detik badan mereka terlalu besar dan meletup, lalu membebaskan semua isi perut mereka.

Isi perut kutu yang dirembeskan akan melekat pada wajah kita, mengandungi bakteria yang mampu menyebabkan wujud tompok-tompok merah pada kulit atau jika jangkitan terlalu banyak akan menyebabkan penyakit kulit yang lebih serius.

Pelakon wanita terkenal Hollywood, Cameron Diaz (The Mask, Charlie's Angels) dilaporkan salah seorang penghidap jangkitan kutu Demodex yang kronik, mampu menyebabkan alahan ini.

Jika dilihat wajah bintang terkenal itu tanpa solekan, ada banyak bintik-bintik merah di wajah beliau.


Kenapa rasa pening bila membaca dalam kereta?

Pernah tak anda cuba membaca dalam kereta atau bas yang sedang bergerak? Tiba-tiba rasa berpinau dan pening macam nak muntah, kan?

Saintis mendapati apabila manusia berjalan, tubuh bergerak mengikut arahan yang diberikan oleh otak. Menurut otak, ini merupakan satu-satunya cara sesuatu pergerakan tubuh boleh berlaku.

Walau bagaimanapun, apabila anda duduk di dalam kenderaan, tubuh badan tidak melakukan sebarang pergerakan seperti berjalan atau berlari. Anda 'bergerak', namun otot, saraf dan mata memberitahu otak bahawa anda masih berada dalam keadaan pegun di kedudukan yang sama.

Pada masa yang sama, cecair dalam telinga berkocak-kocak sambil menghantar isyarat ke otak bahawa anda sedang menuju ke suatu tempat. Di sinilah berlakunya konflik antara dua mesej berlawanan yang terjadi pada masa yang sama menyebabkan fenomena dipanggil vertigo.

Ada satu teori yang menyatakan otak primitif manusia menafsirkan kekeliruan saraf ini sebagai keadaan tubuh yang diracun. Sebab itulah anda tiba-tiba rasa nak muntah.

Kebiasaannya, apabila seseorang mabuk kenderaan, mereka perlu lihat ke luar tingkap dan pandang keadaan sekeliling. Ini disebabkan bukti secara visual ini akan menghantar isyarat ke otak bahawa anda sedang bergerak. Otak yang panik tadi serta-merta akan menjadi lebih tenang dan terkawal.

Jika anda buat sebaliknya, seperti membaca, mata anda akan fokus pada satu titik atau objek statik yang hanya akan menggandakan kecelaruan deria sehingga otak tidak mampu mengawalnya.

Jadi, kalau perlu membaca dalam kereta, pastikan anda kerap mengangkat kepala dan pandang ke luar sejenak sebelum meneruskan pembacaan. Namun, jika bacaan itu tidak begitu penting, mungkin lebih baik anda tunggu dulu hingga sampai ke destinasi.


5 Produk Popular Untuk Anak-Anak Kita Yang Sebenarnya Salah Disisi Undang-Undang

Sebagai sebuah masyarakat yang menuju negara maju, pasti kita tidak mahu meneruskan budaya pembelian barangan cetak rompak yang nampaknya semakin lama semakin susut. Kempen demi kempen yang dijalankan sedikit sebanyak telah membuka mata orang ramai berkenaan penggunaan produk cetak rompak, khasnya perisian komputer yang kini nampaknya kurang dijual seperti zaman kegemilangan "lanun-lanun" ini dahulu.

Walaupun begitu, masih ada banyak produk yang sebenarnya tidak menghormati hak harta intelek sesebuah syarikat yang masih dijual secara terbuka dan berleluasa. Sebagai salah seorang ahli masyarakat, saya hendak mengajak anda semua supaya memboikot produk-produk ini agar kita dapat sama-sama menjadikan Malaysia sebuah negara yang menghormati hak cipta harta intelek yang telah dibangunkan, tak kiralah oleh syarikat dari luar atau dalam negara.

Baju-baju ini banyak dijual dimerata-rata tempat dengan cetakan kartun animasi Malaysia seperti Upin-Ipin dan Boboiboy, Korea seperti Robocar Poly dan Super Wings serta animasi barat seperti Frozen yang dijual secara terbuka. Harganya pula agak mahal dan sebenarnya tidak berbaloi untuk dibeli kerana kualiti kain yang rendah serta jahitan yang mudah terkoyak.

Tidak ramai yang perasan apa yang dilakukan oleh kedai-kedai kek ini mencetak gambar kartun pilihan pelanggan merupakan satu jenayah komersial. Tanpa mendapatkan lesen untuk mencetak atau menggunakan watak, kek-kek ini dijual dimerata-rata tempat. Yang menyedihkan, pengusaha kebanyakannya memberikan alasan cetakan bergantung kepada permintaan orang ramai.

Ini adalah antara peniaga yang paling patut ditangkap kerana mereka ini memang benar-benar buat untung atas angin. Dengan memuat turun episod-episod kartun dari internet lalu dimuat naik ke dalam kad memori USB dengan harga sekitar RM50-RM70 sebuah, bergantung kepada kandungan, ini adalah satu bentuk pencerobohan harta intelek yang cukup besar dan cukup berani dibuat oleh masyarakat kita.

Entah mengapa jualan LEGO palsu di negara kita bercambah macam cendawan. Dah lah diambil paten rekaan LEGO sebiji-sebiji, kemudian digabungkan pula dengan watak-watak animasi yang pasti tidak dibayar lesen penggunaannya. Produk ini nampak mendapat sambutan yang amat menggalakkan kerana ibu bapa cenderung untuk tidak mahu membelikan LEGO sebenar untuk anak-anak mereka yang agak mahal. Walaupun begitu, berdasarkan tinjauan, harga LEGO palsu ini pun boleh tahan tingginya sehingga mampu mencecah ratusan ringgit. Kualitinya pula tidaklah sebaik LEGO asal, sambungannya lemah dan mudah tertanggal.

Yang ini, dari dulu sampai sekarang ada. Nak gambar apa? Upin-Ipin, Boboiboy, Ultraman, Iron Man, Frozen, semuanya ada tetapi tidak pernah ada sebarang tindakan dilakukan mungkin kerana kuantiti jualannnya yang kecil. Begitupun, selalunya rekaan yang dicetak di atas permukaan almari tidaklah berkualiti dan ada kalanya pecah-pecah kualiti gambarnya. Harganya pun boleh dikatakan mahal. Untuk jangka masa panjang, besar kemungkinan anak-anak anda pula pasti malu dengan almari mereka ketika mereka dah meningkat remaja.

Itulah dia lima contoh produk yang dijual merata-rata yang sebenarnya melanggar pelbagai undang-undang hak cipta negara kita. Walaupun tidak ada tindakan diambil ke atas mereka ini kerana besar kemungkinan agak sukar untuk ditentukan siapa pengeluar asal produk tersebut (kecuali kek) kita sebagai masyarakat sepatutnya tidak menyokong produk-produk ini kerana ini sebenarnya menunjukkan kita tidak menghargai seni kreativiti yang mampu ditonjolkan oleh pengkarya negara kita.

Saya tidaklah meminta anda terus memboikot kerana kadangkala ada keperluan kepada anda, tetapi kalau boleh cubalah elakkan dari membeli produk-produk ini kerana kita tidak tahu siapa pengeluarnya.


10 panduan mengekalkan hubungan jarak jauh

Adakalanya langit tidak cerah berpanjangan semasa anda sedang dilamun cinta. Baru saja 2 bulan kahwin dan pindah masuk rumah baru di Kubang Kerian, tiba-tiba suami dapat arahan bertukar ke Lahad Datu selama 2 tahun. Si isteri tak boleh berhenti kerja sebab dah ikat kontrak selama 5 tahun. Maka, bermulalah episod hidup berasingan pasangan suami isteri ini selama 2 tahun berikutnya.

Sepanjang 2 tahun yang bakal dilalui, anda mula fikir macam-macam boleh berlaku. Nanti suami cari yang baru ke? Isteri digoda Pak Mat duda merenyam tu tak? Siapa nak basuh baju suami? Kalau rindu macam mana? Sama-sama boleh setia ke kalau duduk berjauhan?

Mula-mula, anda perlu faham dan ketahui bahawa pasangan juga boleh curang walaupun hari-hari ada depan mata anda ok? Jadi, ketepikan segala perasaan cuak yang menebal dalam diri dan teruskan membaca tips long-distance relationship ini:

Komunikasi merupakan perkara yang paling penting dan kunci utama sebuah perhubungan. Jika duduk berjauhan, pastikan anda selalu berkomunikasi dengan pasangan. Tapi janganlah terlalu melekat nak bercakap di telefon 24 jam sampai pasangan nak pergi buang air pun tak boleh. Tak ada privacy langsung.

Ramai pasangan beranggapan mereka perlu 'menggantikan' masa bersama yang hilang akibat berjauhan dengan cara begitu. Tak perlu ekstrim sangat sebenarnya. Takut nanti lama-lama pasangan pun naik bosan dengan anda yang terlalu clingy berlebihan sehingga mengganggu kerjanya atau membuatkan dia tak cukup tidur.

Pilih satu jenis komunikasi rutin seperti sentiasa menghantar teks untuk mengucapkan selamat pagi atau selamat malam setiap hari. Selain itu, dengan adanya kecanggihan teknologi zaman kini, gunakanlah aplikasi yang ada sebaiknya.

Anda boleh membuat Facetime, panggilan video, menghantar klip audio dan gambar masing-masing untuk melepaskan kerinduan. Janganlah hantar video atau gambar yang tidak senonoh pula. Manalah tahu si dia tertinggal telefon dalam kereta kawan, tak pasal-pasal kawan tu pula yang kenyang tengok gambar anda.

Kalau anda dah tahu pasangan tak suka anda keluar melepak sampai pukul 2-3 pagi bersama kawan-kawan, janganlah buat. Apatah lagi menghabiskan masa di kelab malam atau berpoya-poya bercampur lelaki dan perempuan. Ini boleh membuatkan pasangan berasa sakit hati, risau dan syak wasangka dengan anda.

Jika ada rakan sekerja berlainan jantina mengajak anda keluar makan atau ke mana-mana, seboleh-bolehnya elakkan. Kita tidak tahu apa niat orang lain dan apa yang akan terjadi kalau anda 'terlayan'. Daripada anda difitnah, lebih baik anda balik rumah dan buat panggilan lepaskan rindu pada pasangan.

Walaupun anda berada di dua lokasi berbeza, namun anda masih boleh melakukan aktiviti bersama-sama. Contohnya anda boleh bermain game online, menonton Youtube, menyanyi karaoke Smule walaupun suara tak sedap ataupun beriadah di luar sambil membuat panggilan video. Selain itu, anda juga boleh membeli-belah secara online bersama-sama dan belikan hadiah istimewa untuk dihantar kepada pasangan.

Dengan teknologi, tak susah sangat dah untuk menjadi lebih kreatif dalam perhubungan.

Berikan cadangan pada pasangan untuk membuat perkara yang lebih kurang sama. Sebagai contoh, anda berdua suka menonton rancangan Korea. Cadangkanlah pasangan untuk menonton sesuatu rancangan menarik yang pasti digemari, kemudian anda berdua akan punya lebih banyak topik untuk dibincangkan.

Tak adalah boring hari-hari asyik tanya benda yang sama. Balik-balik "sayang buat apa? dah makan belum? makan apa tadi?"

Apabila hidup berjauhan, anda perlu ada sasaran dan perancangan. Ketahui bila pasangan akan pulang, sama ada dalam masa 1 bulan atau 6 bulan. Bila anda ada sasaran, anda akan sentiasa berasa teruja mempunyai sesuatu yang amat 'dialu-alukan' kedatangannya. Pejam, celik, sedar tak sedar dah bertemu kembali.

Kepulangan dan perkara yang tidak dapat dikenal pasti (uncertainties) boleh membuatkan anda sentiasa tertunggu-tunggu dan akhirnya berasa muak dengan pasangan.

Semasa berkomunikasi jarak jauh, bincanglah masa depan dan simpan angan-angan bersama-sama. Senaraikan apa yang ingin dilakukan apabila dapat peluang berjumpa. Selain itu, berboraklah mengenai perancangan masa depan seperti hendak membeli rumah di mana, perancangan bilangan ahli keluarga, percutian mengembara ke negara lain dan pelbagai lagi.

Anda mungkin berasa sunyi kerana tinggal berjauhan dengan pasangan, tapi anda bukanlah berseorangan. Anda masih mempunyai sahabat, rakan sekerja dan ahli keluarga yang menyayangi anda.

Gunakanlah masa ini untuk mengeratkan hubungan bersama mereka. Sentiasa ziarah ibu bapa, adik-beradik atau keluar bersama rakan-rakan. Anda juga boleh membuat panggilan video semasa bersama mereka. Mereka juga mungkin merindui pasangan anda. Bukan anda seorang saja nak rindu-rindu.

Jujurlah mengenai perasaan sebenar anda. Luahkan segala perasaan takut, curiga, cemburu, simpati dan sebagainya. Sekiranya anda menyembunyikan perasaan sebenar, lama-kelamaan ia akan memakan diri sendiri. Jangan sesekali cuba mengendalikan masalah sendirian. Kongsilah dengan pasangan dan anda akan berasa amat lega kerana mendapat sokongan padu daripadanya.

Sekiranya ada masalah dalam perhubungan, cuba atasi segera sebelum lebih melarat. Jangan sampai masing-masing tidak berhubungan secara berpanjangan. Takut ada yang gigit jari nanti.

Janganlah bazirkan masa menangis sambil meratapi nasib hidup kesunyian. Ini mungkin sisa-sisa waktu terakhir anda bersendirian. Apabila sudah tinggal bersama kelak, sukar untuk anda menikmati kehidupan seorang diri dah. Anda boleh bangun tidur lewat, malas mandi, malas basuh baju, malas masak, tonton tv 24 jam dan tak mahu basuh pinggan selepas makan.

Anda juga boleh menyambung atau memulakan hobi atau perkara yang anda tak pernah cukup masa nak buat. Bila dah kembali hidup bersama nanti, susah dah nak bermalas-malas!


Kenapa Kebanyakan Ubat Perlu di Ambil Selepas Makan?

Dah dapat ubat, kita diberitahu yang kebanyakan ubat yang kita dapat perlu diambil selepas makan atau sebelum makan, kebanyakannya selepas makan.

Pernah kita terfikir kenapa? Perlu ke kita ikut saranan tersebut? Kalau tak ikut apa pula akan berlaku? Berikut adalah tiga sebab mengapa kebanyakan ubat disarankan diambil selepas makan dan pentingnya kita mematuhi arahan tersebut.

Sesetengah ubat sebenarnya mampu memberikan kesan kepada badan untuk mengaktifkan rasa hendak muntah. Ubat-ubat seperti antibiotik, aspirin, ibuprofin malahan vitamin serta pil mineral mampu membuatkan kita rasa nak muntah. Mengambil ubat tersebut selepas makan mengurangkan rasa hendak muntah tersebut.

Sesetengah ubat seperti aspirin, antibiotik, anti-diarrheals, laxatives dan pil zat besi mampu membuatkan perut rasa sakit selepas memakannya. Untuk mengurangkan rasa sakit yang akan muncul, pengambilan makanan ringan sebenarnya sudah memadai seperti biskut atau segelas susu.

Apabila kita makan, ini akan meningkatkan kadar pengaliran darah ke perut yang seterusnya menukarkan kadar keasidan perut kita. Sesetengah ubat memerlukan kadar keasidan yang sesuai untuk diserap oleh badan kita dan kadar keasidan itu hanya akan dicapai jika ada makanan di dalam badan kita.

Saya pasti ramai tertanya-tanya, jika ubat perlu dimakan selepas makan, berapa lama tempoh waktu yang baik yang patut diamalkan? Sebaiknya untuk ubat yang perlu diambil selepas makan, pastikan kita mengambilnya dalam tempoh 2 jam selepas kita makan. Jangan terlambat pula.

Bagaimana pula dengan ubat yang perlu diambil sebelum makan atau ketika perut kosong? Jika sesuatu ubat itu perlu diambil sebelum makan atau ketika perut kosong, sebaik-baiknya ubat tersebut diambil 1 jam sebelum makan atau 2 jam selepas makan.

Ini semua bergantung kepada jenis-jenis ubat yang diberikan. Yang penting, kita pastikan yang kita faham arahan yang diberikan oleh farmasi atau klinik dalam amalan pemakanan ubat ni. Penting sebenarnya kerana tabiat amalan pemakanan ubat ni membantu penyerapan ubat-ubatan tersebut dengan lebih efektif.


Cara Bantu Merawat Lemah Tenaga Batin Lelaki Secara Semulajadi

Mudah tertewas ketika beraksi dalam gelanggang? Mungkin ini dapat membantu merawat masalah anda.

Kegagalan ereksi atau "Erectile Dysfunction" adalah antara masalah yang menyebabkan kerisauan yang tinggi dalam diri para lelaki. Ia bukanlah satu masalah baru dikalangan lelaki. Ia boleh disebabkan oleh pelbagai faktor antaranya ialah masalah kesihatan, ketidakstabilan emosi atau masalah perhubungan, ubat-ubatan, pengambilan alkohol dan dadah, serta merokok. Terdapat pelbagai cara untuk merawat masalah ini termasuklah ubatan dan pembedahan, tetapi masih ada rawatan yang tidak sampai ke tahap pembedahan, yang boleh membantu masalah ini.

Satu kajian daripada saintis Australia yang diterbitkan pada May 2014 dalam The Journal of Sexual Medicine menemui bahawa sesetengah lelaki boleh membantu merawat masalah ini dengan mengubah gaya hidup. Kajian itu juga mencadangkan walaupun mereka yang mengalami masalah ini memerlukan ubatan, ia akan menjadi lebih efektif jika mereka melaksanakan perubahan pada hidup mereka.

Iluminasi.com ingin berkongsi dengan anda cara untuk merawat masalah lelaki ini dengan mengubah gaya hidup seharian.

Bila sebut bersenam, pasti ramai yang nak putus asa walaupun belum mula. Relax. Anda perlu faham apa itu senaman. Berjalan kaki itu sudah dikira sebagai senaman, apatah lagi jogging atau berenang. Dengan bersenam, ia akan melancarkan perjalanan darah anda, yang amat penting untuk ejakulasi yang padu. Ia juga dapat memperbaiki tekanan darah dengan meningkatkan nitrik oksida dalam salur darah, sebagaimana Viagra berfungsi dalam badan, kata Dr. Zachary Mucher, pakar urologi.

Senaman menggunakan berat beban atau weight-training dapat membantu penghasilan hormon testosterone secara semula jadi yang menjadi faktor penting dalam mempengaruhi kekuatan ereksi serta nafsu untuk bersama.

Masalah ejakulasi pra-matang ini mungkin terjadi hasil daripada masalah pembuluh darah (vaskular) yang terjadi apabila bekalan darah ke zakar terhad disebabkan oleh arteri tersumbat atau sempit. Walaupun anda merokok tanpa tembakau juga boleh menyempitkan saluran darah yang penting dan mencetuskan masalah yang sama.

Menurut Dr. Zachary, masalah ini juga boleh berpunca daripada diet yang tidak seimbang. Risiko untuk mengalami masalah ini boleh dikurangkan dengan mengamalkan diet yang mengandungi lebih buah-buahan, sayura, bijirin penuh, ikan dan sedikit daging merah. Makanan ini yang mengandungi Zinc yang tinggi adalah penting untuk penghasilan hormon testosterone. Jangan lupa makan lemak-lemak baik seperti badam, salmon, avocado dan minyak zaitun.

Bukan itu sahaja, jika anda mengamalkan diet seimbang, secara tak langsung badan anda akan menjadi lebih fit. Ini sangat penting kerana lelaki yang mempunyai saiz pinggang 42-inci adalah berisiko mengalami masalah ini dua kali ganda daripada lelaki pinggang bersaiz 32-inci. Obesiti juga akan meningkatkan risiko masalah pembuluh dara dan diabetes, dua faktor yang menyumbang kepada masalah erectile dysfunction.

Dalam hidup yang serba mencabar ini, tekanan daripada kerja atau perhubungan sukar dielakkan. Namun, anda perlu bijak mengawal tekanan. Tekanan pada diri akan menyebabkan badan anda merembeskan hormon kortisol yang menghalang keberkesanan testosteron. Jadi, jika kehidupan seharian anda menyebabkan anda terlalu tertekan, mungkin sudah sampai masanya anda membuat sedikit perubahan dalam hidup anda.

Selepas anda makan atau minum minuman bergula, ia akan mengurangkan tahap testosteron dalam badan kerana gula menyebabkan pertambahan kadar insulin dalam badan dan merupakan faktor yang menyebabkan kurangnya testosterone.

Menurut USDA, purata pengambilan gula yang diperlukan oleh lelaki adalah sebanyak 9 sudu kecil sehari. Pengambilan gula seharian mempengaruhi masalah ini, jadi kurangkanlah pengambilan mengikut apa yang disyorkan.


8 Tempat Paling Menyeramkan Di Dunia Yang Ramai Tak Berani Kunjungi

Terdapat pelbagai lokasi di serata dunia ini tidak berani dikunjungi walaupun seberani dan sekeras mana pun anda. Tempat-tempat seperti terjadinya insiden berdarah, pembunuhan dan seangkatan dengannya yang boleh membuatkan bulu roma anda tegak walaupun dengan hanya membayangkannya sahaja. Penulis boleh dikatakan seorang yang berani, tapi ketika menulis artikel ini tengah malam, rasa seram sejuk pula.

Jika di Malaysia, pasti anda semua tahu di manakah lokasi sebegini terletak. Ya betul, lokasinya adalah seperti di Highland Tower, Lebuhraya Karak, Penjara Pudu dan lain-lain lagi. Namun, jika anda seorang yang menyukai cerita-cerita serta tempat-tempat menakutkan dan menyeramkan, anda pasti sukakan artikel ini.

Iluminasi.com ingin membawa anda menyelami 13 tempat yang paling menakutkan dan menyeramkan di dunia.

Suicide Forest ini yang diberikan nama rasmi iaiatu Aokigahara, terletak di bawah Gunung Fuji. Dikaitkan dengan syaitan dalam mitos Jepun, hutan ini mempunyai pokok yang sangat padat sehinggakan menghalang angin daripada masuk. Ini menyebabkan tempat ini menjadi sangat sunyi dan menyeramkan. Walaupun terdapat banyak papan tanda yang meminta mereka untuk memikirkan tindakan mereka, namun tempat ini tetap menjadi tempat popular untuk orang membunuh diri, dan lebih kurang 100 kejadian bunuh diri dilaporkan berlaku di sini setiap tahun.

Terletak di Tasik Teshuilo berdekatan dengan Mexico City, pulau ini dikatakan lokasi paling menyeramkan di Mexico. Dikatakan, satu-satunya penduduk di satu, Don Julian Santana, telah menjumpai mayat kanak-kanak perempuan dalam sebuah terusan. Dihantui oleh roh hantu kanak-kanak itu, Don Julian mula membawa anak-anak patung untuk diberikan kepada kanak-kanak itu dan terus melakukannya sehingga dia mati lemas di tempat yang sama. Hari ini, beratus-ratus anak patung yang mengerikan dan tidak berkepala memenuhi pulau tersebut.

Salah satu antara hotel yang paling berhantu di dunia, yang menginspirasikan buku bestseller oleh Stephen King, iaitu "The Shining". Ketika tinggal di hotel berkenaan, Stephen tinggal di bilik 217, namun di bilik 418 yang dilaporkan terjadinya aktiviti hantu paling kerap. Hotel itu dihantui oleh Flora Stanley, isteri kepada pemilik hotel tersebut, yang suka bermain piano di tengah malam. Hantunya dikatakan sangat jelas dan menakutkan.

Terletak di bandar Sicilian di Palermo, selatan Itali. Kubur bawah tanah ini mempunyai cara pengebumian yang unik yang terkenal kerana mempamerkan mayat-mayat seperti pameran muzium. Mereka dipakaikan pakaian dan disusun dalam posisi seolah-olah masih hidup.

Terletak di tengah-tengah Republik Czech, Makam Sedlec ini adalah sebuah gereja kecil Roman Katolik, dibawahnya adalah tanah perkuburan All Saints. Gereja ini amat terkenal kerana di dalamnya mengandungi tulang rangka lebih 70,000 ribu orang. Tulang rangka ini disusun secara artistik untuk menghasilkan hiasan dan dijadikan perabot gereja ini. Tempat mengerikan ini telah pernah ditampilkan dalam beberapa buah filem seram.

Dahulunya merupakan pusat rawatan bagi pesakit batuk kering pada awal abad ke-20, tempat ini dianggap sebagai salah satu tempat yang paling menakutkan dan berhantu di Amerika Syarikat. Sanatorium ini adalah tempat matinya 63,000 pesakit yang rata-rata mati akibat daripada layanan buruk dan ujikaji tidak bermoral. Dilaporkan, bayang-bayang dan jeritan boleh dilihat dan didengari melalui bangunan ini. Penulis memang seram kalau cakap bab bayang-bayang hantu ni!

Terletak di ibu negara Togo, iaitu Lome, pasa ini adalah pasar sihir terbesar di dunia. Dikatakan antara tempat paling menakutkan di Afrika, pasar ini menawarkan apa sahaja daripada kepala harimau kumbang dan tengkorak manusia hinggalah kepada paderi sihir yang menjampi anda dan juga meramal masa depan, serta menghasilkan ubat yang boleh menyembuhkan apa saja penyakit. Seram? Meremang bulu roma penulis.

Terletak di Kabayan di daerah Benguet, Filipina, gua ini adalah sebuah gua semulajadi yang menjadi rumah kepada 'Fire Mummies'. Wujud seawal sekitar tahun 2000 BC, mumia-mumia ini di antara mumia yang paling terpelihara dengan baik di dunia. Proses memumiakan dijalankan sejurus selepas seseorang itu mati, di mana mereka akan diberi minum air yang sangat masin dan badan masih boleh menghadamkan air tersebut. Mayat tersebut kemudiannya dibasuh dan dibakar dalam posisi duduk, dan mengeringkan cecair tersebut.


Mengapa rasa seperti jatuh bangunan semasa sedang tidur?

Pada suatu malam yang tenang, anda naik ke atas katil dan baring di atas tilam yang selesa, dan meletakkan kepala di atas bantal yang lembut. Malam yang sunyi dan tenang itu adalah keadaan yang amat sesuai untuk anda merehatkan badan setelah seharian melakukan kerja. Sewaktu anda pejamkan mata, tiba-tiba, anda terasa seperti tubuh badan anda sedang jatuh dari satu tempat yang tinggi. Anda panik lalu terbangun dalam keadaan cemas dan jantung anda berdegup kencang. Keadaan tersebut sangat tidak menyenangkan.

Fenomena yang berlaku pada tubuh badan anda tersebut adalah satu keadaan yang dipanggil “hypnic jerk”. Fenomena ini kadang-kadang berlaku bersama dengan visual seolah-olah anda sedang terjatuh daripada satu kawasan yang tinggi seperti di puncak gunung mahupun dari tingkat atas bangunan.

Hypnic jerk terjadi apabila otot-otot di bahagian kaki anda mengecut dengan cepat di bawah sedar (secara tidak terkawal) ketika anda sedang terlena.

Keadaan seperti ‘tersentak’ ataupun terkejut semasa anda sedang tidur merupakan satu tindak balas diri anda untuk memastikan bahawa persekitaran anda selamat dan membolehkan anda tidur dengan lena selepas itu. Sebagai contoh, sekiranya anda hampir terjatuh dari katil, badan anda akan mengalami sentakan yang menyebabkan anda terbangun lalu bertindak balas dengan rangsanga tersebut untuk mengelakkan anda terjatuh.

Hypnic jerk ini juga berlaku apabila badan anda memerlukan kestabilan kedudukan sebelum hendak tidur. Tamsilnya, seseorang akan cendedrung mengalami fenomena ini apabila dia hendak tidur di kawasan yang memerlukan kestabilan ini seperti di atas dahan pokok.

Teori utama yang lain mengatakan bahawa fenomena ini terjadi apabila sistem fisiologi kita aktif. Ia mungkin terjadi apabila otak kita menerima rangsangan di bawah sedar dan menghantar impuls melalui neurotransmitter dan menyebabkan satu ‘kejutan’ semasa kita sedang tidur.

Walaupun fenomena ini merupakan satu perkara yang normal dan hampir semua orang pernah mengalaminya, namun, ia dapat bertukar kepada satu pengalaman yang sungguh menakutkan. Dalam kes yang melampau, ia terjadi apabila kekerapan perkara ini terjadi sangat tinggi ataupun halaju rangsangan kejutan tersebut terjadi. Ia menghalang seseorang itu memasuki fasa tidur yang normal, dan akhirnya akan menyebabkan insomnia (kesukaran untuk tidur).

Pengambilan minuman berkafien atau perangsang lain, senaman yang terlalu berat pada waktu malam dan stress yang melampau akan meningkatkan risiko fenomena ini untuk berlaku. Cara yang terbaik untuk mengelakkan perkara ini adalah dengan mengamalkan jadual dan corak tidur yang teratur.

Fenomena ini masih kurang dikaji oleh para penyelidik kerana ia dianggap sebagai satu fenomena yang biasa dan akan berlaku pada semua orang, dan ia menyebabkan rawatan yang khusus untuk perkara ini masih belum ditemui. Oleh yang demikian, sekiranya anda mengalami fenomena ini dengan kerap, sila rujuk kepada pakar yang terdekat dan amalkan gaya hidup yang sihat serta pemakanan yang seimbang.


8 Fakta Pelik Tentang Kim Jong Un Yang Diceritakan Rakan Sekolah

Siapa yang tak kenal dengan diktator atau "Supreme Leader" presiden Korea Utara yang terkenal dengan sifat bengis dan panas barannya.

Beliau mengambil takhta sebagai presiden Korea Utara selepas kematian bapanya, Kim Jong Il.

Walaupun beliau sering dikaitkan dengan sifat-sifat yang tidak baik oleh media barat, beliau tetap seorang manusia biasa seperti kita.

Beliau pernah bersekolah di sekolah berasrama Liebefeld Steinhölzli Schule, di Switzerland di antara tahun 1998 hingga 2000.

Menurut rakan-rakan sekolahnya, Kim Jong Un merupakan seorang yang agak pendiam.

Iluminasi.com ingin berkongsi dengan anda mengenai 10 fakta mengenai Kim Jong Nam yang diceritakan sendiri oleh rakan sekelasnya.

Kim Jong Un amat meminati sukan bola keranjang, lebih-lebih lagi pasukan Chicago Bulls.

Ketika beliau berumur 17 tahun, sebuah bilik di apartmentnya dijadikan sebagai bilik khas untuk menyimpan kasut kesayangannya itu.

Beliau juga banyak menghabiskan masa lapangnya dengan melukis gambar Michael Jordan.

Beliau mempunyai nama samaran ketika bersekolah di Switzerland, untuk mengelakkan orang ramai mengetahui bahawa beliau anak kepada pemimpin Korea Utara Kim Jong-Il.

Beliau mendaftarkan namanya sebagai Pak Un. Beliau memberitahu bahawa beliau merupakan anak kepada duta Korea Utara.

Namun, para guru dan pelajar lain menyedari bahawa ibu bapanya tidak pernah hadir dalam majlis yang dianjurkan oleh pihak sekolah.

Kim Jong Un dikatakan agak tidak pandai bersosial terutamanya dengan perempuan, menurut rakannya.

Jika beliau tidak menonton perlawanan bola keranjang, beliau biasanya menonton filem aksi dan dilaporkan beliau amat menyukai filem-filem Jackie Chan.

Walaupun keluarganya mencuba sedaya upaya untuk merahsiakan identitinya, Kim Jong Un tidak dapat menahan perasaannya dan pernah memberitahu bahawa beliau merupakan anak kepada pemimpin Korea Utara, Kim Jong-il.

Menurut rakannya Joao Micaelo, Kim pernah memberitahunya asal usul beliau dalam satu perbualan antara mereka. Namun, Joao tidak mempercayai dan mengganggap Kim berbohong.

"Biasanya mereka yang berstatus begini tidak akan bersekolah di sekolah biasa," kata Joao Micaelo kepada CNN pada tahun 2010.

Rakannya Joao selalu melawat beliau di apartmetnya yang terletak di ibu pejabat Kedutaan Korea Utara.

Joao yang mengetahui perwatakan Kim yang biasanya agak pendiam, terkejut dalam satu insiden ketika mana chef kedutaan tersebut seakan dimarahi Kim kerana menghidangkan spaghetti yang tidak panas.

"Saya sangat terkejut apabila melihat Kim berkelakuan begitu, kerana beliau bukanlah seperti itu. Beliau bercakap dengan chef tersebut dengan cara yang agak keras," kata Joao Micaelo.

Walaupun anak seorang pemimpin tertinggi negara, Kim lebih cenderung untuk berpakaian yang beliau rasa selesa, dan bukan sebab penampilan.

Almari beliau penuh dengan pakaian sukan Nike, yang beliau selalu pakai untuk ke kelas.

Kim Jong-un suka bermegah-megah mengenai berapa banyak yang beliau boleh makan, secara tak langsung membuatkan selera makan beliau meningkat secara mendadak.

Dilaporkan beliau amat menyukai keju Swiss sehinggakan beliau mengarahkan tukang masak peribadinya supaya mempelajari masakan Perancis, untuk cuba menghasilkan keju Emmental yang beliau sangat suka ketika di sekolah.

Ketika tahun akhir di sekolahnya, beliau masih mempunyai beberapa bulan untuk dihabiskan sebelum menamatkan sesi persekolahan. Namun, beliau secara tiba-tiba hilang pada tahun 2000.

Beliau tidak menunjukkan langsung tanda-tanda yang beliau akan meninggalkan Switzerland dan juga tidak memberikan alamat rumahnya.

"Kami beranggapan beliau sakit dan akan kembali ke sekolah bila-bila masa. Saya berharap beliau menjadi seorang diktator yang baik. Tapi biasanya diktator adalah seorang yang tidak baik," kata bekas rakan sekelasnya, Nikola Kovacecic.


Jawapan kanak-kanak ini berkaitan pornografi sangat membimbangkan

Artikel ini telah dikongsikan oleh saudara Fairuz yang sebelum ini pernah berpengalaman mengendalikan program sahsiah diri pelajar lebih dari 7 tahun.  Beliau menceritakan pengalaman beliau yang membuktikan bahawa penyebaran bahan lucah melalui aplikasi dan laman sosial (walaupun dianggap jenaka) boleh merosakkan generasi muda tanpa kita sedari.

Nota : Gambar di dalam artikel ini tiada kaitan dengan individu kecil yang diceritakan

"Siapa kat sini yang pernah tengok video lucah?" Soal aku kepada 12 orang orang pelajar. Yang paling muda antara mereka berusia 10 tahun, yang paling tua 16 tahun.

Tanpa segan silu, kesemua mereka mengangkat tangan. Tiada raut wajah penyesalan, yang ada hanya senyuman dan keterujaan. Aku tanya pula soalan yang kedua.

"Ok, nak tanyalah lagi. Kau orang tengok masa umur berapa tahun?" Tak menyempat, masing masing menjawab serentak. Ada yang kata masa darjah 6, tingkatan 1, dan ada juga kata ketika 6 tahun. Innalillahi wainna ilaihi rajiuun.

Untuk pengetahuan kau orang, remaja seusia begini biasanya akan berterus terang. Kau tanyalah apa sahaja, mereka akan jawab. Syaratnya, kau masuk kepala dengan mereka dahulu.

"Apa yang kau orang rasa bila tengok tu?" Aku meneruskan siasatan. Kalau kau korek lagi, macam macam jawapan yang kau akan perolehi.

Salah seorang dari mereka menjawab, "Rasa geli." Umur beliau baru 11 tahun. Ikhlas sekali jawapannya.

"Bang, saya pula rasa bersalah. Dah tengok sekali, rasa nak tengok lagi." Seorang lagi menjawab. Beliau yang paling tua di situ. Benar, bahan bahan lucah ini boleh menyebabkan ketagihan. Jika tidak dibendung dari awal, seseorang itu boleh terjebak kepada ketagihan melancap, zina, homoseksual, sumbang mahram, pedofilia dan yang berkaitan.

"Boleh bro tahu, kau orang tengok video lucah tu kat mana?" Tak sabar nak dengar jawapan mereka. Biasanya remaja akan jawab kawan yang hantar.

"Kawan saya yang share. Dia post kat wechat." Jawab salah seorang diantara mereka. Seperti yang dijangkakan.

"Saya tengok kat handphone kawan abang saya. Masa tu kawan abang saya datang rumah. Saya nak pinjam handphone dia sebab nak main game. Sekali ada video lucah. Saya tak tahu tu video lucah, saja je pasang. Sekali betullah video lucah." Jawab yang lain pula. Tersenyum riang je bila bercerita. Dia punya cerita tu geram je aku dengar. Hahaha

"Saya tengok kat phone abang saya. Dia yang tunjukkan pada saya."

Sedang yang lain berkongsi, ada seorang pelajar menundukkan wajah. Awal tadi beliau bersemangat, tapi kini beliaulah yang mendiamkan diri.

Aku bagi ruang setiap seorang untuk menjawab. Entah bagaimana, remaja yang diam tadi menjawab, "SAYA TENGOK KAT HANDPHONE AYAH SAYA."

Ternyata berat sekali untuk beliau luahkan. Rakan beliau yang lain mendiamkan diri.

Jika dilihat remaja berkenaan, boleh aku simpulkan usia ayahnya dalam lingkungan 35 tahun. Beliau anak yang pertama. Generasi bapa ini boleh digelar Bapa Gen Y, mereka yang lahir tahun 80an.

Sebagai seorang ayah kepada 2 orang anak, situasi seperti ini sangatlah saya risaukan. Tak pelik dalam handphone bapa bapa muda ada video pornografi. Maklumlah, di facebook beliaulah yang paling teruja follow cerita bintang porno Jepun datang ke Malaysia.

Malu tolak tepi. Kawan kawan beliau yang lain pun boleh tahan. Masing masing galak bercerita video lakonan bintang porno itu yang begitu dan begini.

Walhal, umur dah menganjak 30 an, dah berkahwin, anak pun ada. Tak takut ke kalau anak anak kita mengikut jejak langkah yang sama?

Ketagihan pornografi tidak mengira siapa. Apa agama kau, kuat agama atau tak, muda atau tua, bangsa yang bagaimana, semua akan jadi mangsa. Industri pornografi mengaut bilion dollar USD setahun.

Jangan anggap ini perkara biasa biasa. Ia merosakkan institusi rumahtangga, hubungan anak dan ayah, masyarakat, ummah dan negara.


Individu Berkulit Sawo Matang Lebih Radikal Dan Tahan Lasak

Pastinya mereka yang berkulit sawo matang pernah berkali-kali mencuba untuk mendapatkan kulit yang lebih cerah dengan pelbagai cara. Sebenarnya anda perlu berbangga jika memiliki kulit sawo matang kerana ia mempunyai kelebihan unik dan tersendiri. Malah, warna kulit bukanlah penentu kepada kecantikan seseorang itu.

Jangan rasa rendah diri atau malu jika berkulit sawo matang kerana warna kulit inilah yang melambangkan masyarakat kita. Malah, anda patut bersyukur dikurniakan kulit sawo matang. Sedangkan matsaleh di Eropah dan Amerika pun berebut menjemurkan diri di tengah panas untuk mendapatkan kulit seperti anda, jadi mengapa mula anda harus mengubahnya?

Iluminasi.com ingin berkongsi dengan anda kelebihan dan kebaikan memiliki kulit sawo matang.

Apabila ditanya apa yang wanita suka pada penampilan lelaki, kebanyakan daripada mereka akan menjawab lebih menyukai lelaki berkulit sawo matang berbanding kulit cerah. Bagi wanita, lelaki yang berkulit sebegini kelihatan lebih macho dan manis, serta terserlah kejantanan mereka. Namun, ini terletak kepada kesukaan dan pilihan masing-masing.

Mereka yang berkulit sawo matang menghasilkan lebih banyak melanin, yang menyebabkan kulit menjadi lebih gelap. Dengan kehadiran melanin yang tinggi, ia membantu memerangkap radikal bebas seterusnya menghalang kulit daripada menjadi rosak.

"Radikal bebas akan memberi kesan kepada lipid yang halus pada kulit yang mengekalkan kelembapan pada kulit dalam stratum corneum. Stratum corneum adalah lapisan kulit paling luar sekali. Jika kelembapan pada kulit hilang, ia akan menjadi tegar dan retak,"

- Dr. Sergio Nacht, Ph.D. (Penasihat Sains dan Teknologi CellCeuticals Skin Care)

Menurut ahli dermatologis, Susan Taylor yang juga penulis buku "Brown Skin", mereka yang berkulit lebih gelap kelihatan lebih muda daripada mereka yang berkulit cerah. Ia disebabkan oleh jumlah melanin yang ada pada kulit mereka. Jumlah melanin yang lebih tinggi dapat melindungi kulit daripada mengalami kerosakan jangka pendek akibat terdedah kepada cahaya matahari. Ia juga melindungi dalam jangka masa panjang seperti melindungi kulit daripada cepat menua, bintik-bintik, kedutan dan tekstur yang kasar.

Berkulit sawo matang bermakna anda lebih meluangkan masa di luar di bawah cahaya matahari. Disebabkan jumlah melanin yang banyak pada kulit, ia dapat memelihara kesihatan kulit dengan menghalang sinar UV yang terkena pada kulit daripada merosakkan DNA yang berpotensi menyebabkan barah kulit.


Pantang Larang Yang Anda Perlu Tahu Jika Melawat Negara-Negara Ini

Di mana sahaja kita tinggal atau ke mana saja kita lawati, pasti ada adat dan budaya yang perlu kita hormati. Seperti di negara kita, jika pelancong melawat Malaysia dan berkunjung ke rumah anda, pastinya anda mahu mereka mengikut adat dan budaya kita, contohnya seperti menanggalkan kasut sebelum masuk ke rumah. Sama seperti mereka, kita perlu menghormati adat dan budaya mereka juga, bak kata pepatah, masuk kandang kambing mengembek, masuk kandang kerbau menguak.

Iluminasi.com ingin berkongsi dengan anda mengenai adab serta pantang larang yang anda perlu tahu ketika melawat ke negara-negara ini.

1. Jangan renung orang berbogel. Di Norway, mereka tidak terlalu kisah mengenai berbogel. Sama ada lelaki atau wanita, sebagai contoh, mereka akan menukar pakaian di tempat awam seperti di pantai-pantai tanpa menutup badan mereka, namun ia tidak memberi kebenaran kepada anda untuk melihat dan merenung.

2.  Jangan soal mereka mengenai gereja. Kebanyakan daripada mereka tidak pergi ke gereja, dan jika anda soal mereka mengenainya ia dianggap mengganggu, biadap dan pelik.

1. Jangan berikan tip. Berbeza dengan Amerika, memberi tip bukanlah sebahagian daripada adat mereka. Jangan tinggalkan walaupun duit syiling, mereka akan mencari anda dan memberikannya semula kepada anda.

2. Ketika menaiki eskalator, berdiri di sebelah yang betul. Jika anda di Tokyo, berdiri di sebelah kiri, dan di Osaka pula, berdiri di sebelah kanan. Ikut apa sahaja yang mereka lakukan.

1. Jangan berikan bunga dalam bilangan genap. Orang Russia hanya memberikan bunga dalam bilangan genap ketika jika ada kematian atau menghadiri pengebumian sahaja. Jika anda ingin menghadiahkan bunga pada majlis lain, berikan dalam bilangan ganjil, contohnya 1,3 atau 5.

2. Jangan bergantung kepada kad kredit. Ini kerana kebanyakan tempat di Russia hanya menerima wang tunai.

1. Anda boleh dikenakan saman untuk pelbagai kesalahan di Singapura. Antaranya adalah memberi makan kepada burung, meludah, kencing atau merokok di tempat awam, makan atau minum dalam kenderaan awam, buang sampah merata-rata dan banyak lagi.

1. Jangan tunjukkan ibu jari, jari telunjuk dan jari tengah dalam masa yang sama. Ianya dikenali sebagai tabik hormat tiga jari oleh orang Serbia, jadi dengan melakukan perbuatan ini, orang Croatia mungkin akan tersalah anggap anda adalah nasionalis dari Serbia, yang merupakan sesuatu yang boleh memberikan anda masalah besar di sana.

1. Hormat semua agama. Hampir semua rakyat Kenya yang anda temui adalah beragama, jadi anda perlu menghormati dan tidak merendahkan sesuatu agama.

2. Banyakkan bersabar mengenai masa. Hampir kesemua urusan di Kenya tidak menepati masa, kecuali beberapa mesyuarat perniagaan atau waktu bank tutup. Semua urusan akan lewat, ianya biasa, jadi jangan marah atau tak sabar. Belajar ikut cara mereka.

3. Jangan panggil seseorang menggunakan nama pertama. Encik, cik, atau Doktor adalah diterima. Jika anda tidak mengetahui nama seseorang, panggil mereka dengan panggila encik atau cik. Jika mereka memperkenalkan diri mereka menggunakan nama pertama, barulah anda boleh menggunakannya.

1. Jangan keliru antara orang New Zealand dan orang Australia. Mereka sangat benci perkara ini. Ini adalah kerana ramai yang salah anggap mereka adalah sama dengan orang Australia.

2. Jangan bergurau mengenai ragbi, Lords of the Rings atau Ratu England. All Blacks adalah sebuah pasukan ragbi, dan kemungkinan dianggap sebagai agama bagi mereka. Hakka adalah sebuah laungan yang dilaungkan sebelum menghadapi perang. Jadi jangan sesekali bergurau mengenainya.

1. Jangan membuat tanda okay menggunakan ibu jari dan jari telunjuk. Mungkin bagi negara lain ia dianggap sebagai tanda baik dan normal, tetapi di Turki, perlakuan ini dianggap sebagai sesuatu yang lucah.

2. Jangan hembus hingus atau cungkil gigi di tempat awam. Orang Turki mengganggap perbuatan ini adalah tidak sopan apabila dilakukan di restoran atau kafe.

1. Jangan cakap mengenai wang. Orang Perancis menganggap perbualan mengenai wang adalah topik yang 'kotor' dan ia adalah satu pantang larang dari orang-orang tua di negara itu. Sebagai contoh, anda boleh memberitahu kepada orang bahawa anda berhenti kerja kerana gaji yang rendah, tetapi jangan beritahu berapa gaji anda.

2. Jangan harapkan mereka bertutur bahasa Inggeris. Sistem pendidikan Perancis sangat teruk dalam mengajar bahasa asing. Kebanyakan orang tua di sana hanya tahu sedikit, atau mungkin tak tahu langsung berbahasa Inggeris. Pengalaman penulis sendiri semasa di Perancis bersetuju dengan kenyataan ini. Jika ditanyakan dalam bahasa Inggeris, mereka sukar untuk menjawab atau tidak akan menjawab langsung.

1. Jangan makan apa-apa pun menggunakan tangan. Akhlak dan adab adalah lebih formal di Chile. Ini amat bertentangan dengan budaya dan adab kita di Malaysia. Jika di Malaysia kita lebih selesa makan menggunakan tangan, namun di Chile, biarpun ia hanyalah kentang goreng, anda perlu menggunakan pisau dan garfu. Pelik kan?

1. Jangan lakukan tabik hormat Nazi. Ya, jangan sesekali, walaupun hanya untuk bergurau. Ia merupakan satu jenayah, dan setiap tahun terdapat pelancong yang ditangkap atas kesalahan ini. Juga, jangan bawa simbol Nazi bersama anda. Sangat ironi bukan?

2. Jangan merenung orang. Mungkin di mana-mana pun tiada yang menyukai jika mereka direnung oleh orang tidak dikenali, namun ia lebih tidak disukai di Jerman. Anda akan dianggap tidak berpelajaran, ataupun sakit jiwa jika anda merenung orang.

3. Jangan letak tangan dalam poket ketika bercakap. Di Malaysia anda mungkin dilihat sebagai cool dan sempoi, tetapi perlakuan ini dianggap sangat biadab bagi orang Jerman. Dan ia juga merupakan adat untuk meletakkan tangan anda di atas meja ketika makan, dan bukan di atas peha anda.

4. Jangan ucap ulangtahun kelahiran jika belum sampai waktu. Mereka beranggapan sesuatu yang buruk akan berlaku, mungkin kematian, jika anda ucapkannya sebelum tiba masanya. Ini bagi mereka yang percayakan tahyul ini. Namun, bagi mereka yang rational pun akan berasa tidak selesa, kerana ia belum sampai tarikh.

1. Jangan merendahkan orang. Sama seperti negara lain, tiada yang menyukai apabila direndah-rendahkan. Namun di Mexico, mereka sedar negara mereka adalah negara membangun dan terdapat banyak perkara di sana yang lebih mundur dari negara kita. Jangan berkata yang negara anda lebih bagus.

2. Jangan mudah terasa. Orang Mexico mempunyai 'sense of humor' yang tinggi. Tiada apa yang dianggap melampaui batas bagi mereka. Mereka mengejek, mencaci, mencemuh dan menjatuhkan seseorang ketika bergurau dan menjadi rutin harian. Sangat pelik apabila mereka sendiri tidak suka direndahkan, namun mereka yang merendahkan orang lain.

1. Jangan memotong barisan. Nampak seperti kesalahan kecil, namun bagi mereka, ini adalah satu-satunya jenayah yang mereka rasa hukuman mati patut digunapakai semula, walaupun undang-undang itu telah dimansuhkan.

2. Jangan tanya berapa gaji seseorang. Ia dianggap sangat biadab bagi orang di United Kingdom. Jika anda teringin tahu gaji seseorang, cuba bertanyakan mengenai pekerjaan mereka, di mana mereka tinggal kemana mereka bercuti, dan anda mungkin dapat meneka gaji mereka.

1. Jangan cuba tiru loghat Irish. Bagi mereka, tiada istilah 'Irish accent' dan loghat mengandungi sejumlah besar maklumat yang tidak dituturkan mengenai seseorang, selain daripada maklumat lokasi.

2. Jangan kedekut. Jika anda berada di bar, jika seseorang menawarkan untuk belanja anda minum, ia masih boleh diterima jika anda berkata anda tidak mempunyai wang dan anda ingin membayar minuman anda sendiri. Sangatlah tidak okay jika anda sertai mereka minum, dan anda tidak membayar untuk pusingan seterusnya.

3. Jangan panggil UK sebagai tanah besar (mainland). Bagi mereka, Perancis adalah tanah besar.


Wanita Perlu Tidur Lebih Bukan Sebab Malas Tapi Otak Bekerja Keras Menurut Kajian

Wanita, memerlukan tidur yang lebih berbanding lelaki oleh kerana otak mereka yang 'kompleks', menurut sebuah kajian oleh neurosaintis, Jim Horne. Wanita memerlukan tidur 20 minit lebih berbanding lelaki kerana otak mereka bekerja lebih keras pada waktu siang.

Menurut Jim Horne, wanita lebih cenderung untuk 'multitasking' berbanding lelaki. Penulis agak bersetuju dengan kenyataan ini. Mana tidaknya, jika anda bayangkan seorang wanita itu adalah juga seorang ibu, seawal pagi lagi mereka sudah bekerja. Ketika suami masih lagi tidur, si isteri sambil menyiapkan anak-anak untuk ke sekolah, mereka juga membuat sarapan untuk suami.

Sesudah itu mereka akan melakukan kerja-kerja rumah seperti membasuh baju sambil mengemas rumah, memasak dan banyak lagi. Itu tidak termasuk menguruskan bayi atau anak kecil lagi, yang sememangnya tugas yang sangat mencabar. Dan jika anda seorang suri rumah, anda pasti akan setuju dengan ini. Belum sempat mereka mempunyai masa untuk menguruskan diri sendiri, datang lagi pelbagai kerja dan masalah.

Kerja-kerja multitasking membuatkan otak wanita perlu bekerja lebih keras lebih daripada otak lelaki dan ini menyebabkan otak mereka menjadi terlalu letih. Apabila otak menjadi letih, ia memerlukan masa yang lebih lama untuk pulih, berbanding otak yang kurang letih. Jadi mereka memerlukan tidur yang lebih.

"Salah satu daripada fungsi tidur adalah untuk membenarkan otak kita untuk pulih dari keletihan, dan membaiki fungsi otak. Ketika tidur, korteks, bahagian yang bertanggungjawab mengawal memori dan lain-lain akan berhenti bekerja dan masuk ke mod pemulihan,"

- Jim Horne, Direktor di Sleep Research Centre (Loughborough University)

Tambahnya lagi, jika di siang hari anda menggunakan otak dengan lebih untuk bekerja, maka anda memerlukan tidur yang lebih di malam hari. Dan walaupun bagi lelaki, jika mereka bekerja keras menggunakan otak mereka, mereka juga memerlukan tidur yang lebih. Tetapi disebabkan wanita biasanya bekerja menggunakan otak lebih daripada lelaki, sebab itu mereka memerlukan tidur yang lebih.

Menurut kajian itu juga, 18% daripada wanita menderita daripada kekurangan tidur, berbanding hanya 8% sahaja bagi lelaki. Selain itu, kekurangan tidur dalam kalangan wanita juga dikaitkan dengan beberapa kesan sampingan. Antaranya adalah pertambahan kadar tekanan psikologi dan perasaan kurang senang, kemurungan, dan kemarahan. Semua masalah ini didapati pada wanita yang tidurnya tidak cukup dan menentu, namun tidak pada lelaki.

Jadi, para wanita dan ibu, pastikan anda mendapat tidur yang cukup dan berkualiti. Anda telah bekerja keras sepanjang hari memastikan keluarga anda mendapat apa yang diperlukan, jadi anda berhak untuk mendapatkan rehat yang secukupnya. Dan bagi para lelaki dan suami, bertimbang rasalah sedikit jika isteri anda memerlukan tidur yang lebih lama, kerana mereka telah berkorban untuk anda.